
KOMMENTARER  FRA  LÆSERNE 


The  D.^ddy  test 


PASSENDE  ORD  OG  GERNINGER 

Jeg  blev  inspireret  af  artiklen 
»Farmandsprøven«  i  Liahona  (engelsk)  fra 
september  1996.  Siden  vi  læste  den  artikel, 
har  vi  her  i  familien  bestræbt  os  på  at  tale 
et  pænt  sprog.  Det  at  tænke  sig  om,  inden 
man  taler,  har  hjulpet  os  til  også  at  passe 
på,  hvad  vi  gør.  Vores  familie  er  blevet 
mere  høflig,  efter  at  vi  er  begyndt  at  bruge 
»Farmandsprøven«  som  en  standard. 

Dianlyn-Rhea  Brico  Paguigan, 

Alicia  2.  Gren, 

AUcia  Distrikt,  Filippinerne 

STYRKE  OG  OPMUNTRING 

Det  kan  være  svært  for  en  sidste  dages 
hellig  at  holde  fast  ved  sine  standarder, 
især  når  de  er  det  eneste  medlem  af  Kirken 
på  deres  skole  eller  arbejdsplads.  Men  ved 
at  læse  Seito  no  Michi  (japansk)  får  jeg  altid 
opmuntring  til  at  holde  ud. 

Satoru  Takagi, 

Ogaki  Gren, 

Nagoya  Vest  Stav,  Japan 

TAKNEMLIGHED 

Jeg  er  taknemlig  for,  at  to  missionærer 
kom  hjem  til  mig  og  underviste  mig  i  Jesu 
Kristi  evangelium,  og  at  jeg  blev  medlem  af 
Jesu  Kristi  Kirke  af  Sidste  Dages  Hellige. 
Jeg  er  også  taknemlig  for  Liahona  (spansk) . 
Ved  at  læse  det  har  jeg  fået  løst  problemer 
og  fået  mod  til  at  holde  ud  i  svære  tider. 

Eduardo  Armando  Gonzdlez, 
Gåmez  Carreno  Ward, 
Achupallas  Stav,  Chile 


ET  POSITIVT  BUDSKAB 

En  aften  tog  jeg  et  eksemplar  af  Liahona 
(spansk)  og  fandt  en  artikel,  som  jeg  gerne 
ville  læse.  Efter  at  have  læst  bare  otte -ni 
linjer  følte  jeg  mig  glad  og  fredfyldt.  Ved  at 
læse  i  Liahona  kan  vi  blive  belært  og  finde 
de  svar,  som  vi  har  søgt  efter. 

Vi  har  alle  brug  for  udgivelser  som 
Liahona,  der  bringer  os  positive  budskaber 
og  gavner  os. 

Amelia  Marcone, 

Santa  Teresa  Gren, 

Ocumare  Del  Tuy  Distrikt,  Venezuela 

EN  VELSIGNELSE 

Jeg  blev  omvendt  til  Kirken  som 
teenager  -  for  næsten  20  år  siden. 
Desværre  læste  jeg  ikke  meget  i  Der  Stem 
(tysk)  i  løbet  af  mine  første  ti  år  som 
medlem.  Dengang  anede  jeg  ikke,  hvilken 
stor  hjælp  tidsskriftet  kunne  være  i  hver- 
dagen, og  hvad  det  kunne  gøre  for  mit 
åndelige  velbefindende. 

I  løbet  af  de  sidste  ti  år  har  jeg  læst  tids- 
skriftet, og  jeg  har  indset,  at  det  er  en 
velsignelse  for  min  mand  og  mig.  Min  tro  og 
mit  mod  bliver  styrket  af  at  læse  om  andre 
medlemmers  vidnesbyrd  og  prøvelser. 

Morena  Midler, 
Bolzano  Gren, 
Venedig  Stav,  Italien 

BUDSKAB  FRA  DET  FØRSTE  PRÆSIDENTSKAB 


Faderen,  Sønnen  og 
Helligånden 


Præsident  Gordon  B.  Hinckley 

Ue  Kirkens  medlemmer  er  bekendt  med  den  første  trosar- 
tikel. Den  er  det  centrale  i  vores  religion.  Det  er  værd  at 
bemærke,  at  da  Joseph  Smith  fremsatte  vores  læres  grund- 
læggende elementer,  satte  han  denne  som  nummer  et. 

»Vi  tror  på  Gud,  den  evige  Fader,  på  hans  Søn  Jesus  Kristus  og  på 
Helligånden«  (1.  trosartikel). 

Den  forrang,  som  denne  erklæring  har  fået,  stemmer  overens  med  en 
anden  udtalelse,  som  profeten  Joseph  Smith  kom  med.  Han  sagde:  »Det  er 
evangeliets  første  princip  med  sikkerhed  at  kende  Guds  karakter«  {History  of 
the  Church,  6:305). 

Disse  overordentligt  betydningsfulde  og  altomfattende  lærdomme  harmo- 
nerer med  Herrens  ord  i  hans  storslåede,  sidste  forbøn:  »Og  dette  er  det  evige 
liv,  at  de  kender  dig,  den  eneste  sande  Gud,  og  ham,  du  har  udsendt,  Jesus 
Kristus«  (Joh  17:3). 

Jeg  vil  gerne  tale  om  dette,  det  vigtigste  af  alle  teologiske  emner,  som  den 
første  trosartikel  omtaler. 


Det  er  det  største  af  alle 
mirakler  og  det  største  af 
alle  undere;  de  er  Inter- 
esserede i  os,  og  vi  er 
midtpunktet  for  deres  store 
omsorg.  De  er  der  for 
os  alle. 

Jeg  tror  uden  nogen  som  helst  vaklen  eller  forbehold 
på  Gud,  den  evige  Fader.  Han  er  min  Fader,  Fader  til  min 
ånd,  og  Fader  til  alle  menneskers  ånder.  Han  er  den  store 
Skaber,  universets  Hersker.  Han  ledte  skabelsen  af  denne 
jord,  som  vi  lever  på.  Gud  skabte  mennesket  i  sit  billede. 
Han  er  personlig.  Han  findes.  Han  er  en  enkeltperson. 
Han  »har  et  legeme  af  kød  og  ben,  lige  så  følbart  som  et 
menneskes«  (L&P  130:22). 

I  jordens  skabelsesberetning  sagde  Gud:  »Lad  os  skabe 
mennesker  i  vort  billede,  så  de  ligner  os«  (1  Mos  1:26). 

Kunne  nogen  udtalelse  være  mere  tydelig?  Nedgør  det 
Gud,  som  nogen  ønsker,  at  vi  skal  tro,  at  mennesket  er 
skabt  nøjagtigt  i  hans  billede?  Det  bør  tværtimod  vække 
en  større  værdsættelse  for  sig  selv  i  enhver  mands  og 
kvindes  hjerte  at  være  Guds  søn  eller  datter.  Paulus'  ord 
til  de  hellige  i  Korinth  er  lige  så  anvendelige  for  os  i  dag, 
som  de  var  for  dem,  som  han  skrev  dem  til.  Han  sagde: 

»Ved  I  ikke,  at  I  er  Guds  tempel,  og  at  Guds  ånd  bor  i  jer? 

Hvis  nogen  ødelægger  Guds  tempel,  skal  Gud 
ødelægge  ham.  For  Guds  tempel  er  helligt,  og  det  tempel 
er  I«  (1  Kor  3:1647). 


»Ved  I  ikke,  at  I  er 
Guds  tempel,  og  at 
Guds  ånd  bor  i  jer?« 


GUD  HAR  ET  LEGEME 

Jeg  husker  den  lejlighed  for  mere  end  50  år  siden,  hvor 
jeg  som  missionær  talte  ved  et  udendørsmøde  i  Hyde  Park 
i  London.  Da  jeg  fremførte  mit  budskab,  var  der  en,  som 
afbrød  og  sagde:  »Hvorfor  holder  du  dig  ikke  til  Bibelens 
lære,  som  i  Johannes  [4:241  siger:  >Gud  er  ånd<?« 

Jeg  slog  op  i  Bibelen  på  det  vers,  som  han  havde 
citeret,  og  læste  hele  verset  for  ham:  »Gud  er  ånd,  og  de, 
som  tilbeder  ham,  skal  tilbede  i  ånd  og  sandhed.« 

Jeg  sagde:  »Selvfølgelig  er  Gud  ånd,  det  er  De  også,  en 
sammensætning  af  ånd  og  legeme,  som  gør  Dem  til  et 
levende  væsen,  og  det  er  jeg  også.« 

Vi  er  alle  todelte  væsener  bestående  af  en  åndelig  del 
og  en  fysisk  del.  Alle  kender  dødens  realitet,  hvor 
legemet  dør,  og  vi  ved  også  allesammen,  at  ånden  lever 
videre  som  en  selvstændig  del,  og  at  der  vil  finde  en 
genforening  sted  af  ånd  og  legeme,  som  under  den 
guuuommciigc  pian  er  gjort  muiigt  gennem  Guds  Søns 
offer.  Jesu  erklæring  om,  at  Gud  er  en  ånd,  nægter  ikke 
mere,  at  han  har  et  legeme,  end  udsagnet  om,  at  jeg  er  en 
ånd,  som  også  har  et  legeme. 

Jeg  ligestiller  ikke  mit  legeme  med  hans  i  dets  forædling, 
i  dets  kapacitet,  i  dets  skønhed  og  udstråling.  Hans  er  evigt. 
Mit  er  timeligt.  Men  det  forstærker  blot  min  ærbødighed 
for  ham.  Jeg  tilbeder  ham  »i  ånd  og  sandhed.«  Jeg  ser  på 
ham  som  min  styrke.  Jeg  beder  ham  om  visdom,  som 
overgår  min  egen.  Jeg  søger  at  elske  ham  af  hele  mit  hjerte, 
af  hele  min  sjæl,  af  hele  mit  sind  og  af  hele  min  styrke. 
Hans  visdom  er  større  end  alle  menneskers  visdom.  Hans 
magt  er  større  end  naturens  magt,  for  han  er  den  almæg- 
tige Skaber.  Hans  kærlighed  er  større  end  nogen  andens, 
for  hans  kærlighed  omfatter  alle  hans  børn,  og  det  er  hans 
gerning  og  hans  herlighed  at  tilvejebringe  udødelighed  og 
evigt  liv  for  sine  sønner  og  døtre  gennem  alle  generationer 
(se  Moses  1:39). 

»Således  elskede  [han]  verden,  at  han  gav  sin  enbårne 
søn,  for  at  enhver,  som  tror  på  ham,  ikke  skal  fortabes, 
men  have  evigt  liv«  (Joh  3:16). 

»Mens  han  endnu  talte,  se  da  overskyggede  en 
lysende  sky  dem,  og  der  lød  en  røst  fra  skyen: 
>Det  er  min  elskede  søn,  i  ham  har  jeg  fundet 
velbehag.  Hør  ham.<« 


MARTS 


Dette  er  den  Almægtige,  som  jeg  nærer  dyb  respekt  og 
ærbødighed  for.  Det  er  ham,  som  jeg  ser  hen  til  i  frygt  og 
bæven.  Det  er  ham,  som  jeg  tilbeder,  og  som  jeg  giver 
æren,  og  prisen  og  herligheden.  Han  er  min  himmelske 
Fader,  som  har  inviteret  mig  til  at  komme  til  ham  i  bøn, 
at  tale  med  ham,  med  det  løfte  og  den  forsikring,  at  han 
vil  høre  og  svare. 

VI  SKYLDER  GUD  TAKKEN 

Jeg  takker  ham  for  det  lys  og  den  viden  og  forståelse, 
som  han  har  begavet  sine  børn  med.  Jeg  takker  ham  for 
hans  stemme,  som  har  talt  den  evige  sandhed  med  kraft 
og  løfter.  Jeg  takker  ham  for  hans  åbenbaring  af  sig  selv, 
som  den  findes  i  Det  Gamle  Testamente,  for  hans 
erklæring,  som  findes  i  Det  Nye  Testamente,  ved  dåben 
af  hans  elskede  Søn  i  Jordanflodens  vande,  da  hans 
stemme  hørtes  sige:  »Det  er  min  elskede  søn,  i  ham  har 
jeg  fundet  velbehag«  (Matt  3:17). 

Jeg  takker  ham  for  hans  tilsvarende  erklæring  på 
bjerget,  da  Jesus  blev  herliggjort,  da  han  atter  talte  til 
Jesus  og  hans  apostle,  og  ligeledes  engle:  »Seks  dage 
efter  tog  Jesus  Peter  og  Jakob  og  hans  bror  Johannes 
med  sig  og  førte  dem  op  på  et  højt  bjerg,  hvor  de 
var  alene. 

Og  han  blev  forvandlet  for  øjnene  af  dem,  hans  ansigt 
lyste  som  solen,  og  hans  klæder  blev  hvide  som  lyset. 

Og  se.  Moses  og  Elias  kom  til  syne  for  dem  og  talte 
med  ham. 

Så  udbrød  Peter  og  sagde  til  Jesus:  >Herre,  det  er  godt, 
at  vi  er  her.  Hvis  du  vil,  bygger  jeg  tre  hytter  her,  én  til  dig 
og  én  til  Moses  og  én  til  Elias. < 

Mens  han  endnu  talte,  se  da  overskyggede  en  lysende 
sky  dem,  og  der  lød  en  røst  fra  skyen:  >Det  er  min 
elskede  søn,  i  ham  har  jeg  fundet  velbehag.  Hør  ham<« 
(Matt  17:1-5). 

Jeg  takker  ham  for  den  stemme,  som  igen  hørtes,  da  den 
opstandne  Herre  viste  sig  for  folket  i  den  vestlige  verden, 
hvor  Guds  stemme  erklærede:  »Se,  min  Søn,  den  elskede, 

i  hvem  jeg  har  velbehag,  i  hvem  jeg  har  herliggjort  mit 
navn«  (3  Nephi  11:7). 

Jeg  nærer  dyb  respekt  og  ærbødighed  og  taknemme- 
lighed for,  at  han  viste  sig  i  denne  uddeling,  da  han  lod 
den  opstandne  Herre  vise  sig  for  en,  som  havde  søgt  ham 
i  bøn,  og  Faderen  erklærede:  »Denne  er  min  elskede  Søn. 
Hør  ham!«  QS-H  1:17). 

VIDNESBYRD  OM  HERREN  JESUS  KRISTUS 

Jeg  tror  på  Herren  Jesus  Kristus,  den  evige,  levende 
Guds  Søn.  Jeg  tror  på  ham  som  Faderens  Førstefødte  og 
som  Faderens  Enbårne.  Jeg  tror  på  ham  som  en  enkelt- 
person, selvstændig  i  forhold  til  sin  Fader.  Jeg  tror  på 
Johannes'  erklæring,  han,  der  indledte  sit  evangelium 
med  denne  storslåede  udtalelse: 

»I  begyndelsen  var  Ordet,  og  Ordet  var  hos  Gud,  og 
Ordet  var  Gud. 

Han  var  i  begyndelsen  hos  Gud. 

Og  Ordet  blev  kød  og  tog  bolig  iblandt  os,  og  vi  så 
hans  herlighed,  en  herlighed,  som  den  Enbårne  har  den 
fra  Faderen,  fuld  af  nåde  og  sandhed«  (Joh  1:1-2,  14). 

Jeg  tror  på,  at  han  blev  født  af  Maria,  der  var  af  Davids 
slægt,  som  den  lovede  Messias,  at  han  virkelig  var  Guds 
enbårne,  og  at  hans  fødsel  opfyldte  Esajas'  store  profe- 
tiske udtalelse: 

»For  et  barn  er  født  os,  en  søn  er  givet  os,  og  herre- 
dømmet skal  ligge  på  hans  skuldre.  Man  skal  kalde  ham 
Underfuld  Rådgiver,  Vældig  Gud,  Evigheds  Fader,  Freds 
Fyrste«  (Es  9:6). 

Jeg  tror  på,  at  han  i  sit  jordiske  liv  var  det  eneste  fuld- 
komne menneske,  som  har  levet  på  jorden.  Jeg  tror  på,  at 
hans  ord  indeholder  det  lys  og  den  sandhed,  som,  hvis 
disse  efterleves,  vil  frelse  verden  og  bringe  ophøjelse  til 
menneskeheden.  Jeg  tror  på,  at  der  ligger  en  guddom- 
melig myndighed  i  hans  præstedømme  -  kraften  til  at 
velsigne,  kraften  til  at  helbrede,  kraften  til  at  lede  Guds 
anliggender  på  jorden,  kraften  til  at  binde  det  i  himlene, 
som  er  bundet  på  jorden. 


Jeg  tror  på,  at  han  i  sit  jordiske  liv  var  det  eneste 
fuldkomne  menneske,  som  har  levet  på  jorden.  Jeg 
tror  på,  at  hans  ord  indeholder  det  lys  og  den 
sandhed,  som,  hvis  disse  efterleves,  vil  frelse  verden 
og  bringe  ophøjelse  til  menneskeheden. 


STJERNEN 

6 


z 

o 


Q 
Z 
3 


§ 


KRISTI  SONOFFER 

Jeg  tror  på,  at  han  gennem  sit  sonoffer  ofrede  sit  liv  på 
den  bakke,  der  kaldes  Hovedskallen,  sonede  for  menne- 
skehedens synder  og  lettede  os  for  syndens  byrde,  hvis  vi 
vil  forsage  det  onde  og  følge  ham.  Jeg  tror  på,  at  hans 
opstandelse  virkelig  fandt  sted,  som  vi  mindes  i  påsken. 
Jeg  tror  på  Guds  nåde,  som.  manifesteredes  gennem  hans 
offer  og  forløsning,  og  jeg  tror,  at  gennem  hans  forsoning 
-  uden  nogen  omkostninger  for  vores  vedkommende  - 
får  vi  alle  gaven  at  opstå  fra  de  døde.  Jeg  tror  også  på,  at 
der  gennem  dette  offer  gives  enhver  mand  og  kvinde, 
enhver  af  Guds  sønner  og  døtre,  mulighed  for  at  opnå 
evigt  liv  og  ophøjelse  i  vor  Faders  rige,  når  vi  lytter  til  og 
følger  hans  bud. 

Ingen  så  stor  som  ham  har  nogensinde  gået  på  jorden. 
Ingen  anden  har  ydet  et  lignende  offer  eller  givet  en 
lignende  velsignelse.  Han  er  verdens  Frelser  og  Forløser. 
Jeg  tror  på  ham.  Jeg  vidner  om  hans  guddommelighed 
uden  nogen  som  helst  vaklen  eller  kompromis.  Jeg  elsker 
ham.  Jeg  siger  hans  navn  med  ærbødighed  og  undren. 
Jeg  tilbeder  ham,  som  jeg  tilbeder  hans  Fader,  i  ånd  og 
sandhed.  Jeg  takker  ham  og  knæler  for  hans  sårede 
fødder  og  hænder  og  side,  forundret  over  den  kærlighed, 
som  han  viser  mig. 

Gud  ske  tak  for  hans  elskede  Søn,  som  for  længe  siden 
rakte  ud  og  sagde  til  hver  og  en  af  os: 

»Kom  til  mig,  alle  I,  som  slider  jer  trætte  og  bærer 
tunge  byrder,  og  jeg  vil  give  jer  hvile. 

Tag  mit  åg  på  jer,  og  lær  af  mig,  for  jeg  er  sagt- 
modig og  ydmyg  af  hjertet,  så  skal  I  finde  hvile  for 
jeres  sjæle. 

For  mit  åg  er  godt,  og  min  byrde  er  let«  (Matt 
11:28-30). 

KRISTUS  ER  GUDS  LEVENDE,  OPSTANDNE  SØN 

Han  lever,  førstegrøden  af  dem,  som  er  sovet  hen. 
Jeg  ved,  at  han  lever  i  dag,  lige  så  virkeligt  og  så 
sikkert,  som  han  levede  dengang,  da  han  som  den 


opstandne  Herre  bød  sine  nedtrykte  disciple:  »Kom  og 
spis!  ...  og  Ihan]  tager  brødet  og  giver  dem  det,  og  lige- 
ledes fisken«  Qoh  21:12-13). 

Skrifterne  fortæller  om  andre,  som  han  viste  sig  for, 
som  han  talte  med  som  den  levende,  opstandne  Guds 
Søn.  Han  har  ligeledes  vist  sig  i  denne  uddeling,  og  de, 
som  så  ham,  erklærede: 

»Og  nu,  efter  de  mange  vidnesbyrd,  som  er  blevet 
givet  om  ham,  er  dette  det  sidste  vidnesbyrd,  som  vi  giver 
om  ham:  at  han  lever! 

Thi  vi  så  ham  ved  Guds  højre  hånd,  og  vi  hørte  røsten, 
som  vidnede,  at  han  er  Faderens  Enbårne, 

at  ved  ham,  gennem  ham  og  af  ham,  eksisterer  og 
skabtes  verdenerne,  og  at  deres  indbyggere  er  sønner  og 
døtre,  født  af  Gud«  (L&P  76:22-24). 

Dette  er  den  Kristus,  som  jeg  tror  på,  og  som  jeg 
vidner  om. 

Jeg  tror  på,  at  der  gennem  Frelserens  offer  gives 
enhver  mand  og  kvinde,  enhver  af  Guds  sønner  og 
døtre,  mulighed  for  at  opnå  evigt  liv  og  ophøjelse  i 
vor  Faders  rige. 


HELLIGÅNDEN  ER  GUDDOMMENS  TREDJE  MEDLEM 

Denne  viden  kommer  fra  skriften,  og  dette  vidnesbyrd 
kommer  gennem  Helligåndens  kraft.  Det  er  en  gave, 
hellig  og  vidunderlig,  givet  os  gennem  åbenbaring  fra 
Guddommens  tredje  medlem.  Jeg  tror  på  Helligånden, 
som  er  en  person  af  ånd,  som  er  sammen  med  Faderen  og 
Sønnen,  og  disse  tre  udgør  Guddommen. 

Dette  steds  betydning  er  gjort  klar  gennem  Herrens 
ord,  som  sagde: 

»Al  synd  og  bespottelse  skal  tilgives  mennesker,  men 
bespottelsen  mod  Ånden  skal  ikke  tilgives. 

Og  den,  der  taler  et  ord  imod  Menneskesønnen,  får 
tilgivelse,  men  den,  der  taler  imod  Helligånden,  får  ikke 
tilgivelse,  hverken  i  denne  verden  eller  i  den  kommende« 
(Matt  12:31-32). 

Det  fremgår  af  samtalen  mellem  Peter  og  Ananias,  da 
den  sidstnævnte  tilbageholdt  en  del  af  prisen  fra  salget  af 
et  stykke  jord,  at  man  i  gammel  tid  anerkendte 
Helligånden,  som  et  medlem  af  Guddommen. 

Da  sagde  Peter:  »Ananias,  hvorfor  har  Satan  fyldt  dit 
hjerte,  så  du  har  løjet  for  Helligånden  ...  1 


»Og  gennem  den 
Helligånds  kraft  kan  I 
kende  sandheden  i  alle 
ting.«  Jeg  tror  på,  at  denne 
kraft,  denne  gave,  er  tilgæn- 
gelig for  os  i  dag. 


Det  er  ikke  mennesker,  men  Gud,  du  har  løjet  for« 
(ApG  5:3-4). 

Helligånden  er  Guddommens  tredje  medlem,  den 
Talsmand,  som  Herren  lovede  ville  lære  hans  disciple 
alle  ting  og  minde  dem  om  alt,  hvad  han  har  sagt  til  dem 
(se  Joh  14:26). 

Helligånden  vidner  om  sandheden,  som  kan  lære 
menneskene  ting,  som  de  ikke  kan  lære  hinanden. 
I  Moronis  store  og  fængslende  ord  loves  der  viden  om 
Mormons  Bogs  sandhed  »gennem  den  Helligånd.« 
Derefter  erklærer  Moroni:  »Og  gennem  den  Helligånds 
kraft  kan  I  kende  sandheden  i  alle  ting«  (Moroni  10:4-5). 

Jeg  tror  på,  at  denne  kraft,  denne  gave,  er  tilgængelig 
for  os  i  dag. 

MEDLEMMERNE  AF  GUDDOMMEN  ER  VIRKELIGE  OG 
ENKELTSTÅENDE  PERSONER 

Og  jeg,  mine  elskede  brødre  og  søstre,  jeg  tror  på  Gud, 
den  evige  Fader,  og  på  hans  Søn  Jesus  Kristus  og  på 
Helligånden. 

Jeg  blev  døbt  i  disse  tres  navn.  Jeg  blev  gift  i  disse 
tres  navn.  Jeg  har  ingen  tvivl  om  deres  virkelighed,  og  at 
de  er  enkeltpersoner.  Det  blev  tydeliggjort,  at  de  er  enkelt- 
personer, da  Jesus  blev  døbt  af  Johannes  i  Jordanfloden. 
Der  stod  Guds  Søn  ude  i  vandet.  Hans  Faders  stemme 
hørtes  erklære,  at  han  er  Guds  Søn,  og  Helligånden  viste 
sig  i  en  dues  skikkelse  (se  Matt  3:16-17). 

Jeg  ved,  at  Jesus  sagde,  at  de,  som  har  set  ham,  har  set 
Faderen  (se  Joh  14:9).  Kan  man  ikke  sige  det  samme  om 
mangen  en  søn,  som  ligner  sin  far? 

Da  Jesus  bad  til  Faderen,  bad  han  sandelig  ikke  til 
sig  selv! 

GUDDOMMENS  MEDLEMMER  ER  FULDT  UD  ÉT 

De  er  adskilte  personer,  men  de  er  ét  i  formål  og 
indsats.  De  er  forenede  som  én  i  at  tilvejebringe  den 
store,  evige  plan  for  frelse  og  ophøjelse  af  Guds  børn. 

I  Jesu  storslåede  og  rørende  bøn  i  Getsemane,  før  han 


Jeg  tror  på  Gud,  den  evige  Fader,  og  på  hans  Søn 
Jesus  Kristus  og  på  Helligånden.  Jeg  har  ingen  tvivl 
om  deres  virkelighed,  og  at  de  er  enkeltpersoner.  Det 
blev  tydeliggjort,  at  de  er  enkeltpersoner,  da  Jesus 
blev  døbt  af  Johannes  i  Jordanfloden. 


blev  taget  til  fange,  bad  han  til  sin  Fader  angående  apost- 
lene,  som  han  elskede,  og  sagde: 

»Ikke  for  dem  alene  beder  jeg,  men  også  for  dem,  som 
ved  deres  ord  tror  på  mig, 

at  de  alle  må  være  ét,  ligesom  du,  fader,  i  mig  og  jeg  i 
dig,  at  de  også  må  være  i  os«  Qoh  17:20-21). 

Det  er  denne  fuldkomne  enhed  mellem  Faderen, 
Sønnen  og  Helligånden,  som  binder  disse  tre  sammen  i 
Guddommens  enhed. 

Det  er  det  største  af  alle  mirakler  og  det  største  af  alle 
undere;  de  er  interesserede  i  os,  og  vi  er  midtpunktet  for 
deres  store  omsorg.  De  er  der  for  os  alle.  Vi  kontakter 
Faderen  gennem  Sønnen.  Han  er  vores  mægler  ved  Guds 
trone.  Hvor  er  det  vidunderligt,  at  vi  således  kan  tale  til 
Faderen  i  Sønnens  navn. 

Jeg  vidner  om  disse  store  og  allerstørste  sandheder.  Og 
det  gør  jeg  gennem  Helligåndens  kraft.  D 

FORSLAG  TIL  SAMTALEEMNER  FOR 
HJEMMELÆRERNE 

1 .  »Vi  tror  på  Gud,  den  evige  Fader,  på  hans  Søn  Jesus 
Kristus  og  på  Helligånden«  (1.  trosartikel). 

2.  Gud,  den  evige  Fader,  er  Fader  til  alle  menneskers 
ånder,  den  store  Skaber,  universets  Hersker.  Mennesket 
er  skabt  i  hans  billede.  Han  er  en  person,  han  findes  og 
»har  et  legeme  af  kød  og  ben,  lige  så  følbart  som  et 
menneskes«  (L&P  130:22). 

3.  Herren  Jesus  Kristus  er  Faderens  Førstefødte  og 
Faderens  Enbårne.  Gennem  sit  sonoffer  sonede  han  for 
menneskehedens  synder.  Gennem  sin  opstandelse  har 
han  åbnet  døren  for  vores  opstandelse. 

4.  Helligånden  er  en  person  af  ånd,  der  er 
Guddommens  tredje  medlem,  den  Talsmand,  som 
Herren  lovede.  Han  vidner  om  sandheden. 

5.  Faderen,  Sønnen  og  Helligånden  er  alle  selvstæn- 
dige personer,  men  de  er  ét  i  formål  og  indsats.  Vi  er 
midtpunktet  for  deres  store  omsorg. 

Præsident  og  søster  Hinckley  hilser  på  begejstrede 
medlemmer  i  Manila. 


Joseph  Ray  G.  Brillantes 

Om  eftermiddagen  den 
30.  maj  1996  tog  jeg 
med  min  familie  og 
to  venner  hen  til 
Araneta  Coliseum  i  Manila  for  at 
høre  præsident  Gordon  B.  Hinckley 
tale.  Han  besøgte  Filippinerne,  og  vi 
glædede  os  til  at  se  ham. 

Vi  ankom  til  stadion  kl.  16.30. 
Mine  venner,  Princess  og  Paulo,  min 
søster  Hay-Hay  og  jeg  stillede  os  op  i 
kø  ved  en  indgang.  Vi  kom  ind  i  den 
fjerneste  ende  af  stadion. 

Vi  tilbragte  den  næste  halvanden 
time  med  at  lede  efter  nogle  bedre 
pladser.  Da  vi  endelig  havde  fået  en 
plads  kl.  18.00,  ventede  vi  og  forsøgte 
at  være  stille.  Jeg  sad  og  tænkte.  Jeg 
beredte  mig  på  at  høre  Kirkens  præ- 
sident, som  jeg  havde  læst  så  meget 
om,  men  som  jeg  ikke  kendte  person- 
ligt. Jeg  kunne  spille  »Hav  tak  for 
profeten  du  sendte«  {Sange  og  Salmer, 
nr.  13)  udenad  på  klaver,  men  var  jeg 
virkelig  taknemlig?  Jeg  kendte  til 
præsident  Gordon  B.  Hinckley,  fordi 
jeg  havde  læst  om  ham.  Jeg  troede,  at 
han  var  profet,  fordi  alle  andre  sagde 
det.  Efter  at  have  tænkt  lidt  over 
tingene,  indså  jeg,  at  jeg  ikke  havde 
et  vidnesbyrd  om  ham.  Jeg  blev  klar 
over,  at  for  at  få  et  vidnesbyrd  om 
ham,  måtte  jeg  kende  og  elske  ham. 

Pludselig  rejste  mængden  sig.  Der 
var  nogen,  som  sagde,  at  præsident 
Hinckley  var  kommet.  Men  efter  fem 
minutter  indså  vi,  at  han  ikke  var  der. 


så  vi  satte  os  igen.  Jeg  sagde  spøge- 
fuldt, at  det  bare  var  en  øvelse,  så  vi 
kunne  rejse  os  flot  og  på  samme  tid, 
når  han  kom.  Anden  gang  vi  rejste  os, 
var  han  stadig  ikke  kommet.  Tredje 
gang  var  jeg  noget  skeptisk,  men 
koret  begyndte  at  synge  »Hav  tak  for 
profeten  du  sendte«.  Der  var  nogen, 
som  vinkede,  og  andre  klappede.  Så 
så  jeg  ham;  han  gik  lige  forbi  os.  Vi 
satte  os,  da  han  gjorde  tegn  til,  at  vi 
skulle  sætte  os,  og  så  begyndte  mødet. 

Den  første  taler  talte  om  missio- 
neringen i  Filippinerne,  og  hvordan 
det  var  skredet  frem  i  løbet  af  den 
korte  tid,  siden  ældste  Gordon  B. 
Hinckley  holdt  sin  første  tale  her  i 
april  1961.  På  det  tidspunkt  havde 
ældste  Hinckley  sagt:  »Det,  som  vi 
begynder  på  her,  vil  påvirke  tusinder 
og  atter  tusinder  af  menneskers  liv  i 
denne  ø-republik,  og  indflydelsen  vil 
gå  fra  generation  til  generation  til 
alles  evige  gavn«  (de  filippinske 
lokalsider,  Tambuli,  april  1991,  s.  17). 
Han  havde  ret;  der  er  nu  flere  end 
350.000  medlemmer  af  Kirken  i 
Filippinerne. 

Præsident  Hinckley  rådede  de 
unge  til  at  være  »ærlige,  sandfær- 
dige, kyske,  velgørende,  dydige«  og 
at  gøre  »godt  mod  alle«  (13. 
Trosartikel).  Han  rådede  alle  stude- 
rende til  at  stræbe  efter  at  opnå  den 
bedst  mulige  uddannelse.  Han 
rådede  enlige  medlemmer  til  at  finde 
en  værdig  livsledsager  og  blive  gift  i 


templet  for  tid  og  al  evighed.  Han 
undskyldte,  at  han  ikke  var  i  stand  til 
at  kramme  og  hilse  på  alle  35.000 
tilhørere.  Men  han  sendte  sine 
kærligste  hilsner  og  sin  særlige 
velsignelse  til  enhver  af  os.  Han 
velsignede  os,  at  vi  ville  vandre  ret- 
skaffent for  Herren. 

Mens  han  talte,  følte  jeg  hans 
kærlighed  -  personligt.  I  det  øjeblik 
blev  han  virkelig  for  mig.  Han  tilbyder 
folk  sin  oprigtige  kærlighedy  tænkte  jeg. 
Jeg  kunne  ikke  lade  være  med  at 
elske  ham.  Det  var  første  gang,  jeg 
havde  sådan  en  oplevelse.  Hans 
kærlighed  fjernede  meget  af  den 
tvivl,  jeg  havde  haft.  Endelig  havde 
jeg  modtaget  et  vidnesbyrd  om,  at 
han  er  Guds  profet.  Jeg  havde  ikke 
bare  en  viden  om  det,  men  et  ægte 
vidnesbyrd! 

Mødet  afsluttedes  med,  at  koret 
sang  »Gud  vær'  med  dig  til  vi  ses  igen« 
(Salmer  og  sange,  nr.  92).  Præsident 
Hinckley  og  hans  følge  gik  ned 
gennem  midtergangen  og  vinkede  for 
sidste  gang  -  til  vi  ses  igen. 

Tårerne  fik  frit  løb,  mens  folk 
udtrykte  deres  kærlighed  og  taknem- 
lighed for  ham. 

Jeg  gik  hjem  og  takkede  min 
himmelske  Fader  for  profeten.  Jeg 
gik  hjem  med  visheden  om,  at  vor 
himmelske  Fader  har  meget  i  vente 
til  mig.  Og  fordi  jeg  havde  lært  Guds 
profet  at  kende,  gik  jeg  hjem  med  en 
bedre  forståelse  af  mig  selv.  D 

Bror  Ng  mindes  stadig  sine  følelser,  da  han  traf 
missionærerne  første  gang:  »Jeg  blev  rørt.  Jeg 
vidste,  at  jeg  ville  vide  mere.« 

Bror  Ng,«  lød  mandens  stemme.  Det  at  blive  tiltalt 
som  »bror«  af  en  gwailouh  (udlænding)  fangede 
Ng  Kat  Hings  opmærksomhed.  En  gruppe  nyde- 
lige amerikanere  i  mørke  jakkesæt  var  kommet  ind  i 
den  møbelforretning,  hvor  han  arbejdede,  og  deres 
usædvanlige  fremtoning  fascinerede  den  25-årige  Hong 
Kong-borger.  Men  det  undrede  ham  meget  at  blive 
kaldt  »bror«. 

Da  Ng  Kat  Hing  spurgte  dem  ud  om  den  titel,  spurgte 
en    af   amerikanerne,    som   bar    et 
navneskilt,  der  identificerede  ham 
som  præsident  Heaton:  »Tror  du 
på,  at  der  er  en  himmelsk  Fader?« 

Da     han     nikkede,     fortsatte 
manden:  »Så  er  vi  brødre,  og  det  vil 
jeg  kalde  dig.« 

43    år   senere    husker   bror   Ng 
stadig  sin  reaktion.  »Jeg  blev  rørt, 
og  i  det  øjeblik  blev  en  lille  del 
af    det     gengivne     evangelium 
bekræftet  for  mig.  Jeg  spekulerede 
på  det  hele  dagen  og  natten  med.  Fire 
dage  senere,  da  manden  kom  tilbage 
for    at    bekræfte    bestillingen    af 
møblerne,  vidste  jeg,  at  jeg  gerne  ville 
vide  mere.« 

Skønt  Grant  Heaton,  der  var  præsi 
dent  for  den  nyligt  oprettede  Mission  i 
Fjernøsten,  blot  ville  have  et  godt  råd 
om   teak-møbler   den   dag   i   august 
1955,  så  fandt  han  meget  mere  end 
det  i  Ng  Kat  Hing.  Han  fandt  en 


sproglærer,  en  omvendt,  en  missionær,  en  kirkeleder  og 
en  sand  pioner. 

»Bror  Ng  og  hans  familie  er  ægte  pionerer  for  Kirken 
i  Hong  Kong- området,«  siger  ældste  Jacob  de  Jager, 
emeritus-medlem  af  De  Halvfjerds,  som,  mens  han  var 
præsident  for  det  asiatiske  område,  arbejdede  nært 
sammen  med  bror  Ng.  Faktisk  var  det  bror  Ng,  der  lærte 
præsident  de  Jager  kantonesisk.  »Han  har  stor  erfaring 
og  visdom  og  har  et  naturligt  tag  på  folk.  Det  så 
man  især,  da  bror  og  søster  Ng  tjente 
som  tempelmissionærer  i  templet  i 
Taipei  i  Taiwan,  hvor  de  var  en 
stor  hjælp  for  de  kantonesisk- 
talende  medlemmer.« 

Bror  Ng  har  altid  haft  talent 
for  at  hjælpe  andre.  Faktisk  var 
det  hans  villighed  til  at  tjene  andre, 
der  førte  ham  i  endnu  tættere 
kontakt  med  missionærerne. 
Efter   at   præsident   Heaton 
havde    bestilt    møbler    til 
missionshjemmet,  lovede  bror 
Ng  at  hjælpe  ham  med  at 
finde  en,  der  kunne  under- 
vise missionærerne  i  kanto- 
nesisk. Han  talte  med  flere  af 
sine  venner,  men  ingen  af  dem 
kunne   hjælpe.   Så  han  sagde   sit 
job  i  møbelforretningen  op  og  begyndte 

Ng  Kat  Hing  sammen  med  Alan,  et  af 
sine  syv  børn. 


selv  at  undervise  missionærerne.  Bror  Ng,  der  var  både 
gift  og  familiefar,  gik  ned  i  løn  med  det  nye  job.  Men  han 
mener,  at  det  var  det  hele  værd. 

»Jeg  lærte  sandheden  at  kende,«  siger  bror  Ng 
ganske  enkelt.  »Det  var  da  en  god  handel,  ikke?  Intet  er 
jo  vigtigere  end  det.« 

Mændene  skiftedes  til  at  undervise  og  lære.  Bror  Ng 
præsenterede  grundlæggende  sproglektioner,  og  missi- 
onærerne underviste  i  evangeliet.  Den  gang  modtog 
undersøgere  i  alt  18  lektioner,  så  bror  Ng  måtte 
gennem  flere  hold  missionærer,  inden  han  havde  hørt 
alle  lektionerne. 

»Det  tog  sin  tid,«  erkender  han,  »men  da  jeg  blev 
døbt,  havde  jeg  fået  svar  på  alle  mine  spørgsmål.  Jeg 
havde  en  stærk  grundvold  og  et  stærkt  vidnesbyrd.« 

Bror  Ng  blev  døbt  den  31.  maj  1956.  Han  var  en  af  de 
første  omvendte,  da  missioneringen  blev  genoptaget  i 
Hong  Kong  efter  Korea-krigen. 

Men  bror  Ng's  søgen  efter  sandheden  var  begyndt 
mange  år  tidligere.  Hans  bedstemor,  der  var  buddhist, 
var  begyndt  at  besøge  kristne  kirker  kort  før  sin  død,  og 
bror  Ng  gik  ofte  med  hende.  »Jeg  søgte  efter  en  gud,  der 
var  anderledes  end  den,  jeg  havde  hørt  om,  mens  jeg 
voksede  op,«  mindes  han.  »Men  præsterne  ved  disse 
møder  var  svære  at  komme  i  kontakt  med,  og  de  var 
mere  optaget  af  at  modtage  kollekt  end  af  at  besvare 
mine  spørgsmål.« 


medlem  af  Kirken,«  siger  han  leende.  »Jeg  var  ikke  opfa- 
rende  mere.  Min  økonomi  blev  bedre,  fordi  jeg  betalte 
tiende.  Jeg  bekymrede  mig  ikke  om  mad  og  husly,  fordi 
jeg  holdt  budene.  Jeg  fik  et  lykkeligt  liv.« 

Efter  at  have  set  den  forandring,  som  evangeliet  havde 
bragt  i  sin  mands  liv,  begyndte  søster  Ng  Pang  Lai  Har 
også  at  undersøge  evangeliet.  Missionærerne  besøgte 
dem  ofte  i  deres  hjem,  hvor  de  underviste  hendes  mand  i 
en  af  lektionerne  for  nye  medlemmer  og  bagefter  hende  i 
en  af  de  18  missionærlektioner. 

Ti  måneder  efter  sin  mands  dåb  blev  søster  Ng  døbt. 
Bror  Ng  nød  det  privilegium  at  døbe  deres  syv  børn, 
efterhånden  som  de  fyldte  otte  år. 

Bror  Ng's  familie  betyder  meget  for  ham.  Hans  mørke 
øjne  stråler,  når  han  taler  om  glæden  ved  at  være 
ægtemand,  far  og  bedstefar.  Højdepunkterne  i  bror  Ng's 
liv  omfatter  alle  hans  syv  børns  tempelvielser  og  beseg- 
lingen af  alle  børnene  til  sig  selv  og  sin  hustru. 

»Vi  blev  ikke  beseglet  til  alle  vores  børn  på  én  gang,« 
forklarer  han.  »Rejsen  til  templet,  enten  i  Tokyo  eller  i 
USA,  var  meget  dyr.«  Efter  at  have  sparet  op  i  årevis 
blev  bror  og  søster  Ng  beseglet  til  hinanden  i  templet  i 
Provo  i  1974.  Efterfølgende  besøg  i  templet  har  styrket 
parrets  hengivenhed  og  iver  for  tempeltjenesten.  Fra 
1986  til  1987  tjente  de  som  missionærer  i  templet  i 
Taipei  på  Taiwan. 

Højdepunktet  i  deres  tempeltjeneste  har  været  deres 


Bror  Ng's  spørgsmål  forblev  ubesvarede,  indtil  han  traf      seneste  kaldelse  som  præsidentpar  for  templet  i  Hong 


missionærerne.  »Fra  begyndelsen  havde  jeg  lært  om 
vor  himmelske  Fader  og  hans  søn  Jesus  Kristus. 
Missionærerne  belærte  mig  om  vores  forhold  til 
disse  væsner.  Og  de  talte  hele  tiden  om,  at  vi  var  Guds 
børn,«  mindes  han. 

Evangeliet  forandrede  bror  Ng's  liv.  »Min  kone  siger, 
at  jeg  forandrede  mig  fuldstændig,   efter  at  jeg  blev 


Kong,  som  blev  indviet  i  maj  1996. 

»Min  hustru  og  jeg  blev  henrykte,  da  vi  hørte  bekendt- . 
gøreisen  om  templet.  Vi  planlagde  at  blive  tempeltjenere 
og  måske  komme  her  tre -fire  gange  om  ugen,«  siger  præ- 
sident Ng.  »Nu  er  vi  her  meget  mere  end  det!« 

»Til  at  begynde  med  var  jeg  skræmt  over  kaldelsen  og 
samtidig  meget  ydmyg.  Jeg  følte  mig  uværdig.  Men  efter 

Bror  og  søster  Ng,  der  blev  døbt  for  mere  end  40  år 
siden,  tjener  nu  som  præsidentpar  for  templet  i 
Hong  Kong. 

at  have  bedt  fik  jeg  tillid  til,  at  Herren  ville  give  os  den 
åndelige  styrke  og  vejledning,  som  vi  havde  brug  for  i 
kaldelsen.  Vi  er  dybt  taknemlige  for  denne  mulighed.« 

Præsident  Ng's  tjeneste  i  Kirken  begyndte  faktisk  før 
hans  dåb.  Udover  at  undervise  missionærerne,  hjalp  han 
med  at  oversætte  Kirkens  materialer,  og  han  tjente  som 
assistent  i  grenens  søndagsskolepræsidentskab,  da  han 
blev  døbt.  Efter  sin  dåb  har  han  flere  gange  tjent  som 
grenspræsident,  distriktspræsident,  stavspræsident, 
stavspatriark,  rådgiver  til  missionspræsidenten  og  som 
regionalrepræsentant. 

Bror  Ng  har  beriget  hver  kaldelse  med  sit  sprudlende 
vid  og  sin  varme  omsorg.  Den  enkelte  har  betydning  for 
denne  leder,  som  håber  at  se  Kirken  vokse  i  Hong  Kong. 

»Der  er  så  meget  pres  og  stress  i  tilværelsen,« 
bemærker  præsident  Ng.  Bekymringer  for  fremtiden 
kombineret  med  den  materialisme,  som  ofte  findes  i  en 
økonomi  i  udvikling,  er  udfordringer,  som  medlemmerne 
må  kæmpe  med  hver  dag.  »Alle  arbejder  så  hårdt  for 
pengene.  Vi  bruger  ofte  så  meget  tid  på  at  bekymre  os  om 
verdslige  ting.  Evangeliet  bringer  balance  i  tingene,« 
forklarer  præsident  Ng. 

Præsident  og  søster  Ng  samarbejdede  om  at  skabe 
balance  i  deres  hjem.  De  udarbejdede  en  plan,  som  de 
nøje  fulgte.  De  lagde  vægt  på  en  fornuftig  anvendelse  af 
familiens  midler,  på  enighed  i  familien  og  på  aktivitet  i 
Kirken.  »Vi  tog  os  tid  til  vores  børn,  til  hinanden  og  til 
vores  kaldelser  i  Kirken,«  fortsætter  han.  »Folk  siger,  at 
de  ikke  har  tid,  men  det  er  bare  en  undskyldning.  De  har 
tid  nok  til  det,  der  betyder  noget  for  dem.« 

Noget  andet,  som  præsident  Ng  altid  har  taget  tid  til, 
er  missionering  og  at  se  evangeliet  påvirke  andres 
tilværelse,  ligesom  det  påvirkede  hans  egen.  Han  kender 
betydningen  af  at  vide,  at  vi  har  en  kærlig  himmelsk 
Fader,  og  at  vi  tilhører  en  verdensomspændende  familie. 

»Vi  er  alle  brødre  og  søstre,«  bevidner  præsident  Ng. 
»Vi  må  dele  den  viden  med  andre,  så  de  kan  slutte  sig  til 
familien,  og  vi  kan  byde  dem  velkommen  hjem.«  D 


19   9   8 


VI  TILBEDER 
IKKE  VOR  TIDS 
AFGUDER 


Afgudernes  udseende  har  nok 
ændret  sig  siden  Moses'  tid,  men  det 
grundlæggende  princip  -  trofasthed 
mod  Gud  fremfor  alt  andet  -  er 
stadig  en  befaling. 


Dennis  Largey 


Som  ny  missionær  boede  jeg  i 
Missionshjemmet  i  Salt  Lake 
City,  inden  jeg  rejste  til 
Irland.  En  aften  talte  ældsterne  på 
mit  værelse  om  årsagerne  til,  at  de 
var  taget  på  mission.  En 
ældste  sagde,   at  han 


næsten  ikke  var  taget  på  mission, 
fordi  han  ikke  kunne  holde  ud  at 
skulle  forlade  sin  bil  —  det  var  det 
vigtigste  i  hans  liv.  Så  en  dag  kunne 
han  lugte  røg,  og  han  styrtede  ud  i 
garagen  og  så,  at  der  var  gået  ild  i 
bilens  motor.  Tabet  fik  ham  til  at  se 
nærmere  på  sin  prioritering. 

Det   andet   af  det   ti  bud,   som 
Herren  gav  Moses  lyder:  »Du  må 
ikke  lave  dig  noget  gudebil- 
lede«  (2  Mos  20:4). 


Når  vi  lægger  vores  hånd  på 
evangeliets  plov,  ser  vi  os  ikke 
tilbage  for  at  tilbede  verdslige  ting 

Skønt  denne  befaling  oprindelig 
blev  givet  for  at  værne  Israel  mod 
den  afgudsdyrkelse,  som  trivedes  i 
Kana'ans  land,  så  har  den  også  betyd- 
ning for  os  i  dag.  Vi  må  se  på  vores 
liv  og  finde  ud  af,  om  vi  laver  og 
tilbeder  gudebilleder.  Der  er  »guld- 
kalve« overalt  omkring  os  i  dag  - 
håndgribelige  ting  som  biler,  og 
andre,  der  ikke  er  så  håndgribelige 
(se  2  Mos  32).  Når  noget  betyd- 
ningsløst dominerer  vores  tid, 
bringer  vores  troskab  i  fare  eller 
bringer  forvirring  i  vores  prioriteter, 
så  Gud  og  hans  værk  kommer  på  en 
andenplads,  tilbeder  vi  afguder. 

»Vendingen  >end  mig<  i  den  kendte 
oversættelse  >Du  må  ikke  have  andre 
guder  end  mig<  (2  Mos  20:3)  er  taget 
fra  det  hebraiske  ord  >al'panai<,  som 
betyder  >foran<  -  enten  på  bekostning 
af  noget  andet  eller  >fremfor<  eller 
>udover<.  Meningen  er  klar  -  de,  der 
tilbeder  Herren,  bør  ikke  lave 
eller  vælge  nogen  anden  genstand 
at  tilbede.«^ 

I  både  det  første  og  andet  bud  får 
vi  befaling  om  ikke  at  sætte  noget 
andet  over  Gud.  Vi  forstår  selvføl- 
gelig, at  Herren  har  behag  i  at 
velsigne  os  med  materielle  nødven- 
digheder og  goder.  Problemet  opstår, 
når  vi  tilbeder  det  skabte  fremfor 
Skaberen.  Hvad  er  da  følgen  af  vor 


tids  afgudsdyrkelse,  og  hvordan  kan 
vi  undgå  at  overtræde  dette  bud? 

VOR  TIDS  GULDKALVE 

Præsident  Spencer  W.  Kimball 
skrev:  »Der  er  ulykkeligvis  millioner 
af  mennesker  i  dag,  som  kaster  sig  i 
støvet  for  afbildninger  af  guld  og  sølv 
og  træ  og  sten  og  ler.  Men  den  afguds- 
dyrkelse, vi  beskæftiger  os  med  her,  er 
den  bevidste  tilbedelse  af  nogle  helt 
andre  guder.  Nogle  er  af  metal  og  plys 
og  krom,  af  træ  og  sten  og  stoffer.  De 
ligner  ikke  Gud  eller  mennesker, 
men  de  er  fremstillet  for  at  give 
mennesket  trøst  og  glæde,  for  at 
tilfredsstille  dets  ønsker,  ambitioner, 
begær  og  appetit.  Nogle  har  overho- 
vedet ingen  fysisk  form,  men  er 
uhåndgribelige .  «^ 

Jeg  har  spurgt  nogle  sidste  dages 
hellige:  »Hvad  betyder  det  andet 
bud  i  dag?«  De  følgende  svar  er  blot 
nogle  af  dem,  jeg  modtog: 

■  »Skriften  siger,  at  vi  altid  skal 
have  Gud  i  hjertet.  Mange  menne- 
sker i  dag  fylder  deres  hjerte  med 
tanker  om  rigdomme,  magt  og 
berømmelse.  De  tilbeder  deres  ejen- 
dele og  elsker  livløse  ting.« 

■  »Vi  tjener  alt  for  ofte  os  selv,  når 
vi  egentlig  burde  tjene  Herren.  Vi  må 
ikke  tilbede  vores  tid  -  et  gudebil- 
lede, der  ofte  sættes  højere  end  Gud. 


Gud  beder  os  om  at  ofre  vores  tid  og 
sikre  os,  at  det  er  ham  og  ikke  vores 
selviske  interesser,  der  har  førsteprio- 
ritet i  vores  liv.« 

■  »De  gudebilleder,  som  jeg  ser 
folk  tilbede,  er  tøj,  biler,  hjem, 
hobbyer  og  afslapning.  Den  kends- 
gerning, at  jeg  hver  morgen  bruger 
mere  tid  på  at  beslutte,  hvad  jeg  skal 
tage  på,  end  jeg  bruger  på  mine 
bønner,  er  meget  sigende.« 

■  »I  Alma  1:32  står  der:  >Thi  de, 
der  ikke  hørte  til  deres  kirke,  hengav 
sig  til  trolddom,  afguderi  og  ledig- 
gang. <  Det  havde  jeg  aldrig  før  tænkt 
over:  At  dovenskab  er  en  form  for 
afgudsdyrkelse.« 

■  »Penge  er  et  af  de  mest  alminde- 
lige gudebilleder,  som  folk  bøjer  sig  for 
i  dag.  De  bøjer  sig  for  det  ved  at  give 
afkald  på  deres  hæderlighed  og 
ærlighed  i  omgangen  med  andre  bare 
for  at  tjene  penge.  De  afviger  fra  deres 
principper,  når  de  bøjer  sig  for  det.« 

■  »Alt  for  ofte  gør  folk  mennesket 
til  deres  gudebillede.  Fordi  vi  frygter 
andres  mening,  tjener  vi  ikke  andre 
eller  viser  venlighed  mod  dem,  som 
samfundet  ser  ned  på.  Vi  tilbeder 
andres  ros  og  hæder.  Mere  end  noget 
andet  ønsker  vi  den  prestige,  som 
andre  kan  give  os.  Vi  stræber  efter  de 
rigtige  titler  og  belønninger.  Vi  vil  gå  i 
det  rigtige  tøj.  Vi  vil  være  populære.« 

Adskillige   mente,   at  den  vægt 
samfundet    lægger    på    udseendet 
kunne  føre  til  en  form  for  afgudsdyr- 
kelse. Skønt  en  ren  og  sund  krop  er 
vigtig,  er  der  mange,  som  vil  gå 
langt  for  at  ligne  de  mænd  og 
kvinder,  der  smiler  til  os  fra  rekla- 
merne  i   blade,    aviser   og    tv. 
Vort    samfund    har    det    med 
at     ligestille     personlig     lykke 
med    dets    skønhedsideal.    Mange 
mennesker  er   konstant  utilfredse, 
fordi     de     forgæves     forsøger     at 
ligne  disse  urealistiske  billeder.   En 
af  mine   elever   fortalte   mig   føl- 
gende historie: 

»Jeg  var  lige  flyttet  fra  mit 
gymnasium,  hvor  jeg  havde  været 
engageret  i  stort  set  alt.  På  den  nye 
skole  følte  jeg  mig  som  et  nul.  Jeg 
kendte  ikke  nogen,  og  ingen  kendte 
mig.  Jeg  ville  så  gerne  være  med  i 
det  hele. 

Da  jeg  betragtede  den  populære 
klike,  lagde  jeg  mærke  til,  at  de  piger, 
som  fik  mest  opmærksomhed  var 
slanke  og  smukke.  Desuden  prydede 
slanke  piger  jo  bladenes  forsider, 
reklameplakater  og  tv- serier.  Jeg  så 
på  min  egen  krop  og  blev  klar  over, 
at  den  ikke  så  ud  som  deres.  Jeg 
besluttede,  at  den  eneste  måde, 
hvorpå  jeg  kunne  vinde  den  popula- 
ritet tilbage,  jeg  havde  mistet  ved 


Når  en  timelig  genstand  eller  aktivitet  optager  så  meget  af  vores  tid,  at 
vi  konstant  søger  verdslig  tilfredsstillelse,  er  det  på  tide  at  spørge  os  selv, 
om  vi  er  henfaldet  til  afgudsdyrkelse. 


skoleskiftet,  var  ved  at  blive  slank. 
Så  jeg  gik  på  kur. 

Jeg  ville  bare  tabe  et  par  kilo,  men 
så  læste  jeg  en  ugebladsartikel,  som 
omhandlede  de  kvaliteter,  som 
mænd  så  efter  hos  en  kvinde.  Den 
flotteste  af  fyrene  sagde:  >En  pige  kan 
aldrig  blive  for  tynd.<  Jeg  mente,  at 
hvis  den  fyr,  jeg  var  interesseret  i, 
skulle  fatte  interesse  for  mig,  så  måtte 
jeg  blive  tyndere.  Jeg  var  stadig  ikke 
blevet  optaget  i  den  populære  klike, 
og  jeg  kendte  ikke  ret  mange.  Jeg  var 
helt  klart  ikke  tynd  nok. 


Jeg  fortsatte  min  kur  og  motione- 
rede, men  jeg  fik  stadig  ikke  den 
anerkendelse,  jeg  håbede  på.  Endelig 
efter  fem  måneders  sultekur  og 
depression,  blev  jeg  indlagt  med  en 
vægt  på  kun  40  kg. 

Jeg  var  blevet  bedraget.  Det  gør 
ikke  en  lykkeligere  at  være  tynd.  Nu 
har  jeg  indset,  at  lykke  følger  åndelig 
vækst  og  kommer  indefra.  Når  man 
kun  fokuserer  på  verdslig  popularitet, 
er  det  svært  at  udvikle  sig  åndeligt.  Jeg 
har  erfaret,  at  sand  lykke  kun  opnås 
ved  at  stræbe  efter  at  behage  Herren.« 

En    anden    moderne    guldkalv 
skabes,  når  medlemmerne  går  imod 
Kirkens  ledere.  Om  Almon  Babbitt 
sagde   Herren:    »Der    (er)    mange 
ting,  som  jeg  ikke  har  behag  i.  Se, 
han  stræber  efter  at  oprette  sit 
eget  råd  i  stedet  for  det  råd,  som 
jeg  har  beskikket,  nemlig  min 
kirkes   præsidentskab,  og  han 
opstiller     en     guldkalv,     som 
tilbedes  af  mit  folk«  (L&P  124:84). 

Ved  at  følge  råd,  som  afviger  fra 
de  råd  profeterne  og  apostlene 
kommer  med,  tilbeder  vi  guldkalve. 
Ligesom  der  ikke  er  liv  i  udskårne 
billeder,  er  der  ingen  frelsende  kraft 
uden  for  de  sandheder,  som  Gud 
giver  os  gennem  sine  profeter. 
Apostlen  Johannes  gav  os  en  måde 
at  skelne  sådanne  afguder  på:  »Vi 
(apostlene)  er  af  Gud;  og  den,  der 
kender  Gud,  lytter  til  os,  men  den, 
der  ikke  er  af  Gud,  lytter  ikke  til  os. 
Derpå  kender  vi  sandhedens  ånd  og 
vildfarelsens  ånd«  (1  Joh  4:6). 

FØLGERNE  AF  AT  TILBEDE 
GUDEBILLEDER 

I  oldtiden  var  følgerne  af  at  tilbede 
afguder  alvorlige.  Afgudsdyrkernes 
byer  blev  lagt  i  ruiner,  deres  lande  blev 
lagt  øde,  og  folkene  blev  spredt 
(se  3  Mos  26:30'33) .  Israelitterne  blev 
advaret  om,  at  gudebilleder  var  »tomt 


Vi  må  også  undgå  fristelsen  til  at  fokusere  vores  tilværelse  på  både  Gud 
og  verdslige  afguder.  Det  er  umuligt  at  tjene  både  »Gud  og  mammon«. 


blændværk«  og  at  der  ikke  var  »ånd  i 
dem«  Qer  10:14-15).  Afgudsdyrkelse 
gør  hjertet  glat  (se  Hosea  10:2)  og 
ødelægger  afgudsdyrkeren  (se  5  Mos 
4:16).  Esajas  kaldte  gudebilleder  for 
»vind  og  tomhed«  (Es  41:29). 

Tilbedelse  af  afguder  medfører 
stadig  forvirring,  fordærv  og  glatte 
hjerter.  Eftersom  materielle  ting 
ikke  kan  frelse  os,  vil  vi  lade  os  føre 
bort  fra  Gud  og  hans  rige,  hvis  vi 
sætter  vores  lid  til  dem.  Følgende 
sandfærdige  beretninger  illustrerer 
følgerne  af  at  sætte  verdslige  ting 
højere  end  Gud: 


■  »Min  ven,  som  er  en  dygtig 
sælger,  begyndte  at  arbejde  om 
søndagen.  Efterhånden  som  han  fik 
mere  og  mere  fremgang,  mistede  han 
sit  vidnesbyrd.  Nu  håner  han  >fiol' 
lede<  religiøse  traditioner.  Det  har 
påvirket  hele  hans  familie.  De  er 
ikke  en  lykkelig  familie,  men  de  har 
mange  penge.  Han  tilbad  penge,  og 
nu  er  han  forbandet  med  dem.« 

■  »En  ung  mand,  som  jeg  kender, 
brugte  al  sin  tid  på  bodybuilding,  og 
nu  har  han  enorme  muskler.  Han  tog 
ikke  på  mission,  fordi  han  var  bange 
for  at  komme  ud  af  form.« 

■  »En  kvinde  satte  som  teenager 
spiritus  og  stoffer  højere  end  Herren. 
Hendes  misbrug  kostede  hende  ægte- 
skabet, og  det  gik  videre  til  hendes 
børn.  Med  tiden  indså  hun,  at  hun 
måtte  rette  op  på  sit  liv.  Hun  vendte 
tilbage  til  Kirken  og  kom  til  sidst  i 
templet.  Men  skaden  var  allerede 
sket.  Hendes  tilbedelse  af  afguder  ses 
i  det  liv,  som  hendes  børn  fører.« 

PÅ  VAGT  OVER  FOR 
AFGUDSDYRKELSE 

Den  vigtigste  nøgle  til  at  undgå 
afgudernes  indflydelse  er  at  fokusere 
på  Gud.  Hvis  vi  gør  det,  vil  vi  leve  i 
harmoni  med  livets  egentlige  formål. 

Da  jeg  var  dreng,  surfede  jeg  ikke, 
men  jeg  drømte  om  det.  Mange  år 
senere,  efter  at  jeg  var  blevet  medlem 
af  Kirken,  havde  været  på  mission, 
var  blevet  viet  i  templet  og  havde 
fået  tre  børn,  tog  jeg  imod  en  stilling 
ved  Brigham  Young  Universitys  afde- 
ling på  Hawaii,  Havets  fristelser 
vendte  tilbage,  og  det  blev  en  udfor- 
dring at  styre  den  tid,  som  jeg 
tilbragte  på  stranden.  Det  faldt  mig 
let  at  tilbede  havet,  bølgerne  og  den 
frihed,  som  jeg  oplevede,  når  jeg 
surfede.  Men  jeg  blev  snart  klar  over, 
at  jeg  måtte  ændre  på  min  priorite- 
ring. Jeg  foretog  de  nødvendige  juste- 
ringer, så  surfing  fik  sin  rette  plads  i 


mit  liv,  som  en  sjov  hobby  og  en  dejlig 
form  for  motion. 

I  sådanne  tilfælde  er  det  ikke 
nødvendigvis  aktiviteten,  som  er 
skadelig,  der  skal  bare  være  balance  i 
tingene.  Det  er  velsignelser,  vi  kan 
nyde,  men  når  vi  går  over  gevind, 
glider  vi  ud  i  synd.  Hvis  vi  ved  at  dyrke 
en  bestemt  aktivitet,  bliver  mindre 
»tapre  i  Jesu  vidnesbyrd«  (L&P 
76:79),  har  vi  overtrådt  det  andet  bud. 

Vi  må  også  undgå  fristelsen  til  at 
fokusere  vores  tilværelse  på  både  Gud 
og  verdslige  afguder.  Det  er  umuligt  at 
tjene  både  »Gud  og  mammon«  (Matt 
6:24).  Abraham  er  et  fremragende 
eksempel  på  en  person,  der  skønt 
velsignet  med  rigdom  formåede  at 
holde  disse  besiddelser  i  deres  rette 
perspektiv.  Det  var  han  i  stand  til, 
fordi  han  gav  hek  sit  hjerte  til  Jehova. 

Abrahams  far.  Tara,  var  afguds- 
dyrker. Trods  sin  baggrund  søgte 
Abraham  efter  »større  lykke,  fred 
og  hvile  (og)  søgte  ...  efter  fædrenes 
velsignelser«  (Abraham  1:2). 
Abrahams  retfærdige  ønsker  gjorde 
ham  i  stand  til  at  vende  ryggen  til 
afgudsdyrkelsen.  Fordi  han  aktivt 
havde  taget  imod  evangeliet,  var  han 
i  stand  til  at  opnå  præstedømmets 
større  velsignelser. 

Beretningen  om  Lots  hustru  står  i 
skærende    kontrast    hertil.    Mens 


hendes  fødder  vandrede  bort  fra 
Sodoma  og  Gomorra,  hang  hendes 
hjerte  ved  de  afguder,  som  hun 
efterlod  der.  Ved  at  se  sig  tilbage 
mistede  hun  alt  (se  1  Mos  19:1-26). 
Ved  en  bestemt  lejlighed  sagde  Jesus 
til  sine  disciple:  »Ingen,  der  lægger 
sin  hånd  på  ploven  og  ser  sig  tilhage, 
er  egnet  for  Guds  rige«  (Luk  9:62; 
fremhævelse  tilføjet). 

Vi  kan  ikke  tjene  Gud  og  gudebil- 
leder på  samme  tid.  Jakob  beskrev 
det  menneske,  der  prøver  på  det: 
»Tvesindet  som  det  er  og  ustadigt  i  al 
sin  færd«  (Jak  1:8).  Når  vi  tager 
imod  evangeliet,  må  vi  gøre  det  med 
hjertets  enfoldighed.  Det  vil  sige,  at 
vi  rækker  ud  efter  frugten  fra  livets 
træ  uden  i  al  hemmelighed  at  reser- 
vere plads  i  den  store  og  rummelige 
bygning  på  den  anden  side  af  vejen 
(selNephiS,  11). 

Satan  vil  have  os  til  at  tro,  at 
personlig  fremgang  består  i  at  have 
mange  materielle  goder.  Han  hævder, 
at  vores  liv  måles  efter  antallet  af 
gudebilleder,  som  vi  tilegner  os.  Han 
er  også  ophav  til  Nehors  tro,  at  »alle 
mennesker  ville  blive  frelst  på  den 
yderste  dag«  (Alma  1:4),  og  den 
lære,  at  vi  bør  æde,  drikke  og 
være  lystige,  thi  i  morgen  skal  vi  dø, 
og  det  skal  gå  os  godt  (se  2  Nephi 
28:7).   Disse   trosætninger  er  blot 

afgudsdyrkelse  i  forklædning.  Det 
har  altid  sine  følger  -  alvorlige 
følger.  Afgudsdyrkelse  tilfredsstiller 
vores  øjeblikkelige  ønsker  og 
afholder  folk  fra  at  søge  evighedens 
rigdomme.  Afgudsdyrkelse  får  os  til 
at  glemme  Gud. 

For  at  bekæmpe  afgudsdyrkelsen 
må  vi  derfor  fokusere  på  det,  der  vil 
hjælpe  os  til  at  huske  på  Herren. 
Brigham  Young  foreslog  et  middel: 

»Det  er  nødvendigt  for  os  at  samles 
her  hver  sabbat  og  til  wardsmøder  ... 
for  at  belære,  tale,  bede,  synge  og 
formane.  Hvorfor?  For  at  fa  os  til  at 
ihukomme  Gud  og  vores  hellige  reli- 
gion. Er  denne  skik  nødvendig?  Ja, 
fordi  vi  har  tendens  til  at  glemme,  til  at 
komme  på  afveje,  så  vi  må  have  evan- 
geliet prædiket  for  os  en,  to  eller  tre 
gange  om  ugen,  for  ellers  vil  vi  vende 
tilbage  til  vore  afguder.«^ 

Når  vi  »mødes  ofte,«  fokuserer  vi 
på  positive  ting,  der  belærer  og  gør  os 
opmærksom  på  de  vigtige  aspekter  i 
Kristi  mission  (L&P  20:75).  Ved  for 
eksempel  at  erindre,  at  Jesus  er  vores 
»frelses  klippe,«  den  »sande  hyrde,« 
»Forløseren,«  »en  kilde  med  levende 
vand«  og  »Kongernes  Konge,«  vækkes 
stærke  billeder  af  vores  forhold  til 
Kristus  (2  Nephi  9:45;  Helaman 
15:13;  L&P  18:11;  Jer  2:13;  1  Tim 
6:14-15).  En  frelser  er  en,  der  frelser; 


en  klippe  er  urokkelig;  en  hyrde  er  en, 
der  plejer  sin  hjord.  Ved  at  mætte  os 
med  den  slags  billeder,  værner  vi  vores 
sind  mod  de  billeder,  som  Satan  vil 
have  os  til  at  tilbede  og  efterligne. 

Sand  tilbedelse  opmuntrer  Guds 
børn  til  at  efterligne  ham.  Alma 
spurgte  Kirkens  medlemmer  i 
Zarahemla:  »Er  hans  billede  prentet  i 
jeres  bevidsthed?«  (Alma  5:14).  En 
forfatter  bemærker,  at  »et  >gudebil- 
lede<  ikke  bare  er  en  ydre,  synlig  efter- 
ligning, men  også  en  levende 
fremstilling,  en  malende  beskrivelse 
eller  en  efterligning  af  noget.  Det  er  et 
menneske  eller  en  genstand,  der 
meget  ligner  en  anden,  en  kopi  eller 
et  sidestykke.  På  samme  måde 
betyder  bevidsthed  ikke  bare  det  vågne 
sind.  Ordet  bruges  som  en  beskrivelse 
af  hele  vores  adfærd  eller  opførsel.  Så 
at  have  Kristi  billede  prentet  i  vores 
bevidsthed  vil  sige  at  tilegne  os  Kristi 
adfærd,  at  afspejle  Mesterens  liv.«'^ 
Uden  således  at  have  Kristi  billede 
prentet  i  os,  vil  vi  ikke  være  blandt 
dem,  der,  når  han  kommer,  bliver 
»ligesom  han«  er  og  bliver  modtaget 
som  hans  børn  (se  1  Joh  3:2). 

Det  generede  Moses,  at  Satan 
tiltalte  ham  som  »menneskesøn«. 
Han  svarede:  »Jeg  er  en  Guds  søn  i 
hans  Enbårnes  lignelse«  (Moses 
1:12-13).  Visheden  om,  at  han  var 


skabt  i  Guds  billede,  styrkede  Moses 
til  at  overvinde  Lucifers  fristelser. 
Menneskesønner  er  optaget  af  verds- 
lige ting.  De  erkender  ikke  deres 
guddommelige  oprindelse,  og  derfor 
sælger  de  deres  arveret  for  at  tilbede 
verdens  afguder.  Guds  børn  derimod 
ved,  at  de  er  arvinger  til  en  celestial 
fremtid  og  kan  derfor  forestille  sig  de 
himmelske  rigdomme.  Dette  perspek- 
tiv hjælper  dem  til  udelukkende  at 
tilbede  Gud  og  følge  hans  vej. 

Herren  erklærede,  at  han  er  »en 
lidenskabelig  Gud«  (2  Mos  20:5). 
Lidenskabelig  »betyder,  at  Herren  er 
ivrig  efter  at  frelse  mennesket  fra 
synd.  Den  eneste,  der  har  magt  til  det, 
er  Gud,  og  derfor  er  han  ivrig  efter  at 
frelse  mennesket  fra  enhver  vildfa- 
relse.«^ Af  den  årsag  søgte  Herren  at 
rette  op  på  både  israelitternes  hold- 
ninger og  handlinger. 

Det  Gamle  Testamentes  politik 
med  ikke  at  tolerere  afgudsdyrkelse 
burde  være  et  mønster  for  os  i  dag. 
Israelitterne  fik  befaling  om  at  knuse 
afguderne,  brænde  dem,  afsky  dem  og 
holde  sig  fra  dem  (se  2  Mos  34:13; 
5  Mos  7:25-26).  Hvis  vi  engang  i 
fremtiden  ser  tilbage  på  vores  liv  og 
opdager,  at  det,  vi  har  tilbedt,  fik  os  til 
at  miste  ophøjelsens  velsignelser,  vil  vi 
bestemt  »afsky«  og  »foragte«  det,  som 
vi  satte  så  højt  i  det  jordiske  liv.  Når  vi 

Afgudsdyrkelse  bliver  ikke  et  problem  for  os,  hvis  vi  skaber  balance  i 
vores  liv  ved  at  rette  vores  hjerte  og  sind  mod  Frelseren  og  tjener  ham. 


tilbeder  verdslige  ting,  berøver  vi  Gud 
vores  tilbagevenden  til  hans  nærhed. 
Vi  er  Guds  dyrt  købte  ejendom 
gennem  hans  Enbårne  Søns  offer  (se 
Ef  1:14;  1  Kor  6:19-20;  1  Pet  1:1849). 
Moses  erklærede,  at  »Gud  har  valgt 
(Israel)  som  sit  ejendomsfolk«  (5  Mos 
7:6;  fremhævelse  tilføjet).  Herren  vil 
ikke  skænke  ophøjelse  til  dem,  der  har 
fiilgt  guder,  som  ikke  kan  frelse. 

Alt  kan  blive  en  »guldkalv«.  Når 
aktiviteter  eller  materielle  velsig- 
nelser får  så  stor  betydning,  at  vi 
vender  os  fra  Gud,  når  vi  søger  dem, 
så  har  vi  overtrådt  det  andet  bud.  Vi 


vandrer  på  (vor)  egen  vej  og  »efter 
(vor)  egen  guds  billede,  hvis  billede  er  i 
verdens  lignelse,  og  hvis  væsen  er  en 
afguds  væsen,  som  bliver  gammelt  og 
skal  forgå«  (L&P  1:16;  fremhævelse 
tilføjet).  Løsningen  er  at  atter  vende 
vores  hengivenhed  mod  Gud. 

En  elev  skrev: 

»Fra  min  egen  familie  husker  jeg, 
at  der  var  tidspunkter,  hvor  min  far 
tilbragte  mange  timer  på  kontoret  og 
hjalp  meget  lidt  til  med  børnene 
derhjemme.  Han  var  meget  stresset, 
og  jeg  tror  ikke,  at  han  gik  til  Herren 
med  sine  problemer,  sådan  som  han 


burde.  Han  brugte  bare  mere  og  mere 
tid  på  at  tjene  penge.  Det  var,  som 
om  han  tilbad  penge  og  brugte  al  sin 
tid  og  ressourcer  på  at  tjene  flere. 

Jeg  ved  ikke  præcis,  hvornår  det 
ændrede  sig.  Men  pludselig  begyndte 
vi  at  være  mere  sammen  som  familie. 
Vi  bad  mere  som  familie,  og  vi  var  i 
det  hele  taget  lykkeligere.  Det  tog 
ikke  lang  tid  at  indse,  at  far  havde 
vendt  sig  til  Herren,  og  vores  familie 
har  været  velsignet  lige  siden.« 

I  svaret  til  den  lovkyndiges 
spørgsmål:  »Mester,  hvad  er  det 
største  bud  i  loven?«  gav  Jesus  os 
nøglen  til  at  holde  det  andet  af  de  ti 
bud:  »Du  skal  elske  Herren  din  Gud 
af  hele  dit  hjerte  og  af  hele  din  sjæl  og 
af  hele  dit  sind.  Det  er  det  største  og 
det  første  bud«  (Matt  22:36-38; 
fremhævelse  tilføjet).  D 

NOTER 

1.  D.  Kelly  Ogden,  The  Old  Testament, 
Religion  301,  (elevhæfte  selvstudium, 
1992),  s.  149. 

2.  Tilgivelsens  Mirakel  (1969),  s.  46. 

3.  Kirkens  præsidenters  lærdomme: 
Brigham  Young  (1997),  s.  146-147. 

4.  Andrew  C.  Skinner,  Studies  in 
Scripture,  Volume  Seven,  I  Nephi  to  Alma 

2  Samuel,  Reiigion  301,  1981,  s.  122. 

Seks  gode  råd  til  undervisere 


Kary  Jane  Hutto 


Jeg  har  det  vidunderlige  privilegium  at  undervise 
unge  i  evangeliet.  Hver  søndag  søger  jeg  på  en 
opløftende  og  inspirerende  måde  at  formidle  det, 
som  Herren  ønsker,  at  jeg  skal  undervise  i.  Jeg  har  gjort 
den  erfaring,  at  disse  seks  gode  råd  hjælper  mig  i  min 
forberedelse  og  undervisning: 

■  Vis  begejstring.  Hvis  jeg  ikke  er  begejstret  for  et 
bestemt  emne,  vil  min  undervisning  savne  personlig 
overbevisning.  Så  jeg  forbereder  mig  godt  ved  at  forny 
min  egen  overbevisning  og  gøre  hver  lektion  spændende. 

■  Opbyg  et  personligt  vidnesbyrd.  1  løbet  af  ugen 
studerer  jeg  evangeliet  og  stræber  efter  at  efterleve  dets 
principper.  De  erfaringer,  jeg  får  i  denne  proces,  styrker 
mit  vidnesbyrd  og  kan  bruges  som  eksempler  i  min  under- 
visning. Når  jeg  fortæller  om  personlige  erfaringer,  kan 
eleverne  se  betydningen  af  selv  at  efterleve  evangeliet. 

■  Søg  Herrens  vejledning.  Når  jeg  har  undervist  om 
søndagen,  læser  og  overvejer  jeg  næste  uges  lektion.  1 
løbet  af  ugen  beder  jeg  om  inspiration  og  vejledning  til  at 
undervise   i   lektionens   principper.   Ved  bønsomt   at 


inddrage  Herren  i  min  undervisning  opnår  jeg  hele  tiden 
bedre  resultater,  end  hvis  jeg  bare  stoler  på  min  egen 
viden  og  mine  egne  evner. 

■  Præsentér  spændende  lektioner.  For  at  holde 
elevernes  interesse  fanget  benytter  jeg  historier  fra 
Kirkens  tidsskrifter  til  at  illustrere  lektionens  emner.  Jeg 
beder  forskellige  elever  om  at  læse  eller  komme  med 
skriftsteder,  historier  og  tanker,  der  kan  skabe  en  drøf- 
telse af  emnet.  Det  er  vigtigt  at  tilpasse  hver  lektion 
efter  elevernes  behov  og  lade  dem  komme  med  deres 
egne  historier  eller  eksempler,  som  illustrerer  det  emne, 
der  drøftes. 

■  Lær  eleverne  at  kende.  Ved  at  give  mig  tid  til  at 
lære  dem  bedre  at  kende  kan  jeg  se,  hvordan  jeg  skal 
»skræddersy«  lektionerne,  så  de  hjælper  den  enkelte  elev. 

■  Bær  vidnesbyrd.  Ånden  vidner  om  sandheden,  og 
når  vi  bærer  vidnesbyrd,  indbyder  vi  Ånden  til  at  røre 
dem,  vi  underviser.  Jeg  minder  altid  mig  selv  om,  at  det 
er  passende  at  bære  vidnesbyrd  i  løbet  af  lektionen  og 
ikke  kun  i  slutningen.  D 

HISTORIER       FRA      MORMONS       BOG 


Moroni  og  hans  lærdomme 


Efter  at  Mormon  døde,  var  Moroni  alene.  Han  gjorde 
de  optegnelser  færdige,  som  hans  far,  Mormon,  havde 
givet  ham. 
Mormon  8:1,  5 


Moroni  vidste,  at  guldpladerne  ville  blive  taget  op  af  jorden      Ordene  på  guldpladerne  fortæller  os  om  Jesus  Kristus.  De 


en  dag. 

Mormon8:16,  32,  34-35 


er  et  vidnesbyrd  og  fortæller  os,  hvordan  vi  skal  leve 

retfærdigt. 

Mormon  9:8,  11-12,27 


De  onde  lamaniter  slog  alle  de  nephiter  ihjel,  som  ikke  ville      Moroni  ville  ikke  benægte  Jesus  Kristus.  Han  vandrede 
benægte  Jesus  Kristus.  omkring  i  landet  og  gemte  sig  for  lamaniterne. 

Moroni  1:1-2  Moroni  1:3 


ØRNESTJERNEN 


Moroni  skrev  mere  på  guldpladerne,  især  til  lamaniterne 
nu  i  de  sidste  dage. 
Moroni  1:4 


Han  skrev  mange  vigtige  ting.  Han  fortalte,  hvordan 
nadveren  skal  velsignes.  Han  skrev  ordene  til 
nadverbønnerne . 
Moroni  4,  5 


Han  skrev,  at  hvis  vi  virkelig  ønsker  at  blive  døbt,  vil  vi 
omvende  os  fra  vores  synder  og  tjene  Jesus  Kristus. 
Moroni  6:1-3 


Moroni  ønskede,  at  vi  skal  tro  på  Jesus  Kristus.  Han  sagde, 
at  alt  godt  kommer  gennem  Kristus. 
Moroni  10:18,30 


Moroni  skrev,  at  hvis  vi  elsker  vor  himmelske  Fader  og 
følger  Frelseren,  kan  vi  blive  fuldkomne. 
Moroni  10:32 


Moroni  vidste,  at  han  ville  opstå,  efter  han  var  død,  og 
ville  leve  hos  vor  himmelske  Fader  og  Jesus  Kristus. 
Moroni  10:34 

Bedstefars  bøn 


Eileen  Murphy  Allred 

(Dette  er  en  sand  historie,  som  min  bedstefar  fortalte  mig.  Ved  at  fortælle  mig  den  lærte  han  mig  at  bede. 


Da  jeg  som  dreng  boede  i  Mexico,  fik  jeg 
opgaven  med  at  se  efter  vores  kvæg  på 
marken,  mens  det  græssede.  En  dag  begyndte 
denne  opgave  at  kede  mig,  og  jeg  gik  afsted  for  at  lege  og 
lod  kvæget  være  uden  opsyn.  Jeg  legede  hele  dagen  og  gik 
først  tilbage  til  mit  arbejde,  da  det  begyndte  at  blive  mørkt. 

Da  jeg  nærmede  mig  marken,  så  jeg,  at  kvæget  var 
væk!  Jeg  kunne  lige  forestille  mig  min  fars  ansigt  -  hvor 


skuffet  og  vred  han  ville  være!  Jeg  var  hans  ældste  søn. 
Han  havde  lært  mig  at  være  ansvarsfuld,  og  han  var 
stolt  af  mig.  Hvad  ville  han  føle  for  mig  nu?  Jeg  ledte 
hurtigt  efter  kvæget  fra  den  ene  ende  af  marken  til  den 
anden.  Jeg  kunne  ikke  finde  dem  nogen  steder! 

Mens  jeg  spekulerede  over,  hvad  jeg  skulle  gøre,  kom 
jeg  i  tanke  om  noget,  som  min  far  havde  lært  mig  -  at 
hvis  jeg  nogensinde  havde  brug  for  hjælp,  kunne  jeg 

bede  til  min  himmelske  Fader,  og  han  ville  hjælpe  mig. 
Jeg  havde  brug  for  hjælp  på  dette  tidspunkt!  Jeg 
knælede  og  bad  min  himmelske  Fader  om  at  hjælpe  mig 
med  at  finde  kvæget.  Derefter  ledte  jeg  efter  dem  igen, 
sikker  på  at  jeg  ville  finde  dem. 

Men  kvæget  var  ikke  til  at  se  nogen  steder!  Jeg 
blev  vred.  Jeg  havde  bedt,  som  min  far  havde  lært 
mig.  Hvorfor  havde  min  himmelske  Fader  ikke 
besvaret  min  bøn? 

Jeg  susede  hjem.  Jeg  havde  næste  glemt  kvæget,  og 
hvor  vred  min  far  ville  blive.  Jeg  ville  vide,  hvorfor  min 
bøn  ikke  var  blevet  besvaret.  Min  far  lyttede  tålmodigt, 
mens  jeg  forklarede,  hvad  der  var  sket.  På  sin  egen 
kloge  måde  spurgte  han  mig,  hvad  jeg  ville  have  gjort 
næste  dag,  hvis  vor  himmelske  Fader  havde  hjulpet  mig 


med  at  finde  kvæget.  »Ville  du  gå  fra  køerne  igen  og  tro, 
at  vor  himmelske  Fader  ville  finde  dem  for  dig?« 

Da  jeg  havde  tænkt  lidt,  svarede  jeg:  »Ja,  det  er  nok, 
hvad  jeg  ville  gøre.« 

Min  far  bad  mig  om  at  knæle  igen  -  denne  gang  for  at 
bede  om  tilgivelse  og  love,  at  jeg  aldrig  mere  ville  forlade 
kvæget  for  at  gå  ud  at  lege.  Jeg  gjorde,  som  han  sagde. 
Da  bad  jeg  igen,  ydmygt,  min  himmelske  Fader  om  at 
hjælpe  mig  med  at  finde  køerne.  Med  min  far  ved  min 
side  gik  jeg  tilbage  ud  på  marken  og  fandt  kvæget  der. 

Den  dag  lærte  jeg  noget  vigtigt.  Vor  himmelske  Fader 
giver  os  ikke  det,  som  vi  vil  have,  bare  fordi  vi  vil  have 
det.  Han  besvarer  vores  bønner,  når  vi  har  gjort,  hvad 
vi  kan.  Og  han  besvarer  dem  på  en  måde,  som  vil 
hjælpe  os  med  at  blive  bedre  mennesker.  D 


BARE  FOR  SJOV 


FØLG  PROFETE 


Pat  Kelsey  Graham 

ILLUSTRERET  AF  DICK  BROWN 


At  følge  profeterne  hjælper  os  med  at  være  lykkelige. 
At  lære  om  profeterne  hjælper  os  med  at  følge  dem. 

Brug  vejledningen  herunder  til  at  lave  omridset  af  et 
ansigt,  som  vil  hjælpe  dig  med  at  lære  om  -  og  huske  at 
følge  -  profeterne. 

Vejledning 

1.  Sæt  side  6-7  på  et  stykke  kraftigt  karton.  Klip 
omridset  af  ansigtet  ud  og  alle  navnemærkerne.  Klip 
også  langs  den  stiplede  linie  på  hver  side  af  navne- 
skiltet, som  allerede  sidder  på  omridset  af  ansigtet. 

2.  Fold  fanerne  på  hvert  navneskilt.  (Fanerne  går  ind 
i  åbningerne  på  omridset  af  ansigtet,  så  du  kan  udskifte 
navneskiltene) .  Tag  papirsansigtet  på,  mens  du  fortæller 
hver  profets  historie,  som  findes  i  skrifterne.  Eller  syng 
»Følg  Guds  profeter«  {Børnenes  sangbog,  s.  58-59),  hvis  I 
har  den,  når  du  bliver  de  forskellige  profeter.  Husk  at 
skifte  navneskiltet  på  ansigtet,  så  det  passer  til  hver 
historie  eller  hvert  vers  i  sangen! 

Adam  -  Se  Moses  5:4-12,  58-59. 
Enok  -  Se  Moses  6:26-28,  7:13-21. 
Noah  -  Se  1  Mos  6-8. 
Abraham  -  Se  Abraham  1:1-20,  29-31. 
Moses  -  Se  2  Mos  3;  4  Mos  14. 
Samuel  -  Se  1  Sam  1;  3:1-10. 
Jonas  -  Se  Jon  1-3. 
Daniel  —  Se  Daniel  6. 
0:;.T,'B:a'"!fff^n.  „  '.„ .!...  .laaQ 


Bemærk:  Hvis  du  ønsker  at  »være« 
præsident  Gordon  B.  Hinckley  på 
fjernsyn,  kan  du  lave  en  fjernsyns - 
ramme.  Klip  midten  ud  af  et  stort  stykke 
papir  eller  karton,  tegn  knapper  langs 
nederste  kant,  og  farvelæg  fjernsyns- 
rammen  (se  tegningen  til  venstre) .  D 

FÆLLESTID 


HVAD  VED  JEG  OM 
JESUS  KRISTUS? 


Sydney  Reynolds 


»Og  dette  er  det  evige  liv,  at  de  Icender  dig,  den  eneste 
sande  Gud,  og  ham,  du  har  udsendt«  (Joh  1 7:3). 

Tænk  på  din  bedste  ven.  Kender  du  din 
ven  virkelig  godt?  Ved  du,  om  din  ven  kan 
lide  at  læse  eller  synge,  eller  om  han  eller 
hun  er  venlig  mod  andre?  Tilbringer  I  tid  sammen?  I 
kan  sikkert  lide  at  gøre  mange  af  de  samme  slags  ting. 
Selv  om  de  bedste  venner  ikke  ligner  hinanden,  tænker 
de  ofte  ens.  Nogle  gange  bor  en  god  ven  så  langt  væk, 
at  man  bliver  nødt  til  at  skrive  breve  eller  ringe,  men 
man  kan  godt  være  venner  alligevel. 

Du  har  en  anden  god  ven,  som  du  ved  meget  om. 
Du  ved,  hvor  han  er  født,  og  hvad  hans  mor  hedder. 
Du  ved,  at  han  har  været  i  templet,  da  han  var  12  år 
gammel.  Du  ved,  at  da  han  var  voksen,  blev  han  døbt 
i  Jordanfloden  af  Johannes  Døber.  Du  kender  sikkert 
mange  af  historierne  om  hans  liv,  og  hvad  han  under- 
viste i.  Du  ved,  at  han  elsker  dig.  Jo  mere  du  kommer 
til  at  kende  denne  vidunderlige  ven,  Jesus  Kristus, 
desto  mere  vil  du  forstå,  at  han  kan  være  din  aller- 
bedste ven. 

Skrifterne  er  et  vidunderligt  sted  at  lære  noget  om 
Jesus  Kristus.  Det  Nye  Testamente  fortæller,  hvordan 
han  bad  sine  apostle  om  at  forlade  deres  fiskenet  og 
følge  ham.  De  kom  med  det  samme.  Store  grupper  af 
mennesker  fulgte  ham.  Han  lærte  dem,  hvordan  man 
skal  bede,  og  hvordan  man  skal  behandle  andre  venligt. 
Han  sagde,  at  de  skulle  være  et  godt  eksempel  -  som 
lys,  der  skinner  for  alle  mennesker. 

Engang  var  hans  disciple  ude  i  en  båd  på 
Galilæasøen.  Det  blev  et  voldsomt  stormvejr,  og  de  var 
bange  for,  at  de  skulle  dø.  Jesus  Kristus  stilnede  stormen 
og  vandet,  og  hans  venner  var  i  sikkerhed  (se  Luk 
8:22-25).  Vi  er  også  i  sikkerhed  under  hans  omsorg. 


Frelseren  helbredte  også  de  blinde,  så  de  kunne  se, 
og  de  lamme  så  de  kunne  gå.  Han  trøstede  dem,  som 
var  kede  af  det.  Han  gjorde  disse  mirakler  og  velsignede 
folk,  fordi  han  elskede  dem. 

Og  ligesom  han  elskede  folk  i  Det  Nye  Testamente, 
elsker  han  dig.  Han  sagde:  »Et  nyt  bud  giver  jeg  jer:  I 
skal  elske  hinanden.  Som  jeg  har  elsket  jer,  skal  også  I 
elske  hinanden«  (Joh  13:34).  Vi  lærer  Frelseren  at 
kende,  når  vi  holder  hans  bud,  beder  til  vor  himmelske 
Fader  i  hans  navn,  lærer  om  ham  i  skrifterne  og  elsker 
ham,  som  han  elsker  os. 

Forslag  til  fællestid 

1 .  Fortæl  eller  læs  nogle  af  de  mirakler,  som  ]esus  Kristus 
gjorde,  og  vis  en  tegning,  som  du  har  lavet  af  en  ting,  der  kan 
repræsentere  hvert  mirakel,  som  for  eksempel:  Joh  2:1-1  -  lave 
vand  til  vin  (vandkar);  Joh  9:1-7  -  helbredelse  af  den  blinde 
mand  på  sabbatten  (et  øje);  Mark  6:34-44  -  giver  de  5.000 
mad  (to  fisk,  fem  brød);  Matt  8:5-13  -  helbredelse  af  officerens 
tjener  (romersk  hjelm) ;  Luk  7:11-15  -  opvækkelse  af  enkens 
søn  i  Nain  (gravsten);  Matt  15:29-31  -  helbredelse  af  de 
lamme,  blinde  og  stumme  (krykke,  øje,  mund);  Matt  17:24-27 
-  fandt  statéren  i  munden  på  en  fisk  (mønt) ;  Luk  17:11-19  — 
helbredelse  af  de  ti  spedalske  (ord  »tak«);  Matt  14-22-33  -gik 
på  vandet  (bølger).  Ryd  et  sted  i  rummet,  og  få  børnene  til  at 
sætte  sig  i  en  rundkreds.  Læg  tegningerne  i  en  bunke  med 
bagsiden  opad  midt  i  rundkredsen.  Få  børnene  til  at  lade  en 
ærtepose  gå  rundt,  mens  pianisten  spiller  »Læs  en  historie  om 
Jesus«  (Børnenes  sangbog,  s.  36).  Når  musikken  stopper,  skal 
det  barn,  der  holder  ærteposen,  vælge  en  tegning  og  fortælle, 
hvilket  mirakel  den  repræsenterer. 

2.  For  yderligere  kilder  om  Jesus  Kristus,  se  følgende  fællestids- 
artikler  fra  Bømestjemen:  »Denne  er  min  Søn,  den  elskede,«  dec. 
1992,  s.  8-9,  »Jegprøver  at  blive  som  Jesus,«  dec.  1994,  s.  7-9, 
»Jeg  tror,  at  Jesus  vil  komme  igen,«  sep.  J995,  s.  JO-I  J.  D 

Find  disse  skjulte 
ting,  der  har  med 
Jesu  Kristi  liv  at 
gøre,  på  denne 
tegning  af  stormen 
på  Galilæasøen. 

OPDAGELSE 


DU  SKAL  VÆLGE 


UXBYlilNTHISTORII 


Laura  S.  Shortridge 

ILLUSTRERET  AF  JULIE  R  YOUNG 


Vi  træffer  valg  hver  dag. 
Nogle  er  ikke  særlig 
vigtige  -  som  for 
eksempel  hvilken  farve 
vores  rygsæk  skal  have.  Andre  valg  er 
vigtige  -  for  eksempel  hvordan  vi 
behandler  andre,  eller  om  vi  adlyder 
befalingerne.  Læs  følgende  historie. 
Du  er  hovedpersonen.  Hvilke  valg  vil 
du  træffe? 

Din  mor  siger,  at  du  kan  invitere  to  venner  med 
hjem  efter  skole  i  morgen.  Først  ringer  du  til  Julie,  som 
bor  nogle  få  kilometer  væk.  Hun  kommer  i  din 
Primaryklasse  og  går  i  din  klasse  i  skolen.  Hendes 
forældre  siger  ja!  Hun  skal  følges  med  dig  hjem; 
hendes  forældre  skal  hente  hende  før  aftensmaden. 

Bagefter  ringer  du  til  Tasha,  en  som  ikke  er 
medlem  af  Kirken,  og  som  kun  bor  et  par  huse  væk. 
Hun  kan  også  komme.  Men  før  hun  lægger  tele' 
fonen,  spørger  hun,  som  der  kommer  andre. 


Hvis  du  siger:  »Julie  er  også  min  ven.  Kom  dog  og 
lær  hende  bedre  at  kende!«  så  gå  til  A.  Hvis  du  siger: 
»OK,  jeg  vil  sige  til  Julie,  at  der  er  kommet  noget  i 
vejen,  og  at  jeg  ikke  kan  have  nogen  på  besøg,«  gå  til  E 

A        Tasha  siger:  »Nå,  jeg  kan  godt  komme 
alligevel,  men  du  skal  ikke  tro,  at  jeg 
I  bliver  venner  med  Julie.« 
Efter  skole  følger  Tasha  og  Julie  med  dig  hjem.  Da 
Julie  bøjer  sig  for  at  snøre  sine  sko,  laver  Tasha  en  grim 
grimasse  ad  hende,  uden  hun  ser  det. 

Hvis  du  siger:  »Julie,  Tasha  laver  grimasser  ad  dig.  Hun 
ville  ikke  have,  at  du  skulle  komme,«  gå  til  J.  Hvis  du  ikke 
siger  noget,  men  sender  Tasha  et 
skuffet  blik,  gå  til  E. 


Il 


Når  Tasha  ikke  kan 
høre  det,  hvisker 
du  til  Julie,  at 


■.\ 


Når  du  fortæller  hende,  at  Julie  også 
kommer,  siger  Tasha:  »Hvis  hun  kommer, 
vil  jeg  ikke  komme.« 

Tasha  ikke  ville  have,  at  hun  skulle  komme  og  lavede 
grimasser  ad  hende.  Julie  bliver  meget  stille.  I  har  det 
ikke  sjovt  sammen  resten  af  tiden. 

Det  kan  du  ikke  mene!  Vil  du  ikke  tænke  dig  om 
og  vælge  I? 

CI  går  alle  tre  tilbage  til  gyngen  og  har  det 
rigtig  sjovt.  Efter  et  stykke  tid  henter  Julies 
H  mor  Julie,  og  Tasha  går  hjem.  Du  er  glad 
for,  at  hun  og  Julie  er  blevet  venner. 

Dette  er  slut  på  historien  -  hvis 
ikke  du  ønsker  at  gøre  lidt  mere 
/      missionering.  Hvis  du  gør  det,  så 
gå  til  G. 


D      Tasha  gemmer  en  cigaret,  da  hendes  mor 
kører  forbi,  og  skal  derefter  til  at  tage  den  i 
I  munden.  Du  råber:  »Stop!  Det  er  rigtig 
usundt  for  dig.« 

Hun  siger:  »En  gang  gør  ingen  skade.  Jeg  vil  vide, 
hvordan  det  smager.«  Hun  tager  et  hiv  og  begynder 
at  hoste. 

Da  hun  smider  cigaretten  fra  sig,  tramper  du  på  den 
og  siger:  »Jeg  ville  ønske,  at  du  ikke  havde  gjort  det. 
Vor  himmelske  Fader  ønsker  ikke,  at  vi  skal  skade 
vores  legeme.« 

Tasha  spørger:  »Er  vor  himmelske  Fader  den  samme 
som  Gud?  Hvordan  kan  du  vide,  at  han  ikke  ønsker,  at 
vi  skal  ryge?« 

Hvis  du  siger:  »Det  ved  jeg  bare.  Kom  -  det  er 
Julies  tur  til  at  gynge,«  gå  til  C.  Hvis  du  siger:  »Fordi 
han  har  fortalt  os  det  i  et  skriftsted,  der  hedder 
visdomsordet,«  gå  til  G. 

I"        Da  I  kommer  hjem  er  der  saftevand  og 
B        småkager  på  bordet.  Det  viser  sig 
H  I  at  være  Tasha  og  Julies 
yndlingslækkerier.  I  løbet  af  eftermid- 
dagen ser  du,  at  Tasha  faktisk  er 
venlig  over  for  Julie.  Tasha  siger: 


»Julie,  jeg  vidste  ikke,  at  du  var  så  sjov!  Du  siger  aldrig 
noget  i  skolen.« 

Hvis  du  pludselig  bliver  jaloux  og  prøver  at  komme 
i  vejen  for  deres  begyndende  venskab,  gå  til  B.  Hvis 
du  prøver  at  hjælpe  dem  med  at  blive  bedre  venner, 
gå  til  L 

1^      Julie  kommer  ikke,  fordi  hun  tror,  at  din  mor 
H      har  skiftet  mening  og  ikke  vil  have,  at  du 
H  tager  venner  med  hjem.  Du  og  Tasha  har  det 
sjovt  sammen,  men  du  har  skyldfølelser,  fordi  du  har 
løjet  for  Julie.  Senere  finder  Julie  ud  af,  at  Tasha  har 
været  hjemme  hos  dig,  og  hun  bliver  ked  af  det.  Jeres 
venskab  bliver  aldrig  det  samme.  Du  er  ked  af,  at  du 
har  mistet  en  god  ven. 

Du  kan  ikke  allerede  træffe  så  dårlig  en  beslut' 
ning  -  omvend  dig,  og  gå  til  A. 

G      »Hvad  er  visdomsordet?«  spørger  Tasha. 
»Det  er  et  skriftsted,  som  lærer  os,  at 
I  vi  ikke  skal  ryge  og  ikke  drikke  kaffe,  te, 
øl  eller  vin  -  og  sådan  noget.  Og  ikke  tage  stoffer.« 

Julie  tilføjer:  »Det  lærer  os  at  spise  frugt  og  grøns- 
ager og  kornprodukter  -  du  ved,  sund  mad.« 

»Går  I  to  så  i  samme  kirke?«  spørger  Tasha.  Da  I 


begge  nikker,  ser  hun  ned.  »Jeg  går  ikke  i  kirke,  kun 
når  jeg  besøger  min  bedstemor.  Hvad  laver  I  i 
kirken?« 

»Ja,«  svarer  du,  »vi  har  Primary  hver  søndag.  Vi  får 
en  lektion  og  lærer  om  Jesus  Kristus.  Vi  synger  sange  og 
har  det  virkelig  sjovt.  Åh,  jo,  nogle  gange  har  vi  særlige 
aktivitetsdage.« 

Julie  siger:  »Det  er  virkelig  sjovt!  Vil  du  med  os  på 
søndag?« 

»Skal  jeg  have  kjole  på?«  spørger  Tasha. 

»Det  har  vi  altid,«  fortæller  du  hende.  »Det  er  jeg 
altid  glad  for  -  det  føles  godt  på  en  eller  anden  måde.« 

Tasha  trækker  på  skulderen.  »Det  vil  vel  ikke  skade 

mig  at  pynte  mig.  OK  -  jeg  spørger  mor,  om  jeg  må 
tage  med.« 

Tillykke!  Du  har  truffet  vigtige  valg  -  og  du  har 
truffet  de  rigtige! 

HDu  tager  cigaretten  op  til  munden.  Selv 
om  du  ikke  trækker  vejret  dybt  ind,  smager 
I  det  rædselsfuldt.  Du  holder  den  stadig,  da 
Tashas  mor  kører  forbi.  Hun  standser  bilen,  beder  Tasha 
om  at  sætte  sig  ind  og  siger  til  dig:  »Du  skal  ikke  tro,  at 
Tasha  kommer  over  til  dig  mere.« 

Du  har  det  forfærdeligt.  Da  dine  øjne  møder  Julies,  ser 
du,  at  hun  er  meget  skuffet  over  dig.  Du  lover,  at  du 


aldrig  mere  vil  gøre  sådan  noget  igen.  Julie  giver  dig  et 
meget  lille  smil  og  siger:  »Jeg  tror  på  dig,  men  jeg  tror 
ikke,  at  Tashas  mor  nogensinde  vil  gøre  det.« 

Dette  er  din  sidste  chance  for  at  få  denne  historie 
ind  på  det  »rigtige  valg«  spor.  Skynd  dig  til  D! 

I        Du  foreslår,  at  I  alle  tre  leger  på  gyngen.  Det  er 
Tashas  tur  først.  Da  Julie  sætter  sig  op,  når  det  er 
I  hendes  tur,  kører  en  bil  med  unge  mennesker 
forbi.  En  af  dem  smider  en  cigaret  på  fortovet.  Tasha 
løber  hen  for  at  samle  den  op.  »Der  er  ild  i  den  endnu!« 
Hun  vender  sig  mod  dig  og  siger:  »Prøv  engang!« 

Hvis  du  siger:  »Nej,  sådan  noget  gør  jeg  ikke,  og  jeg 
håber,  at  du  heller  ikke  vil,  for  det  er  usundt,«  gå  til  D. 
Hvis  du  siger:  »OK,  måske  bare  ét  hiv  -  men  du  kan 
lige  vove  på  at  sige  det  til  nogen!«  gå  til  H. 

JJuhe  får  tårer  i  øjnene  og  siger  ikke  noget. 
Tasha  siger:  »Mange  tak,  sladrehank«  og 
H  går  hjem.  Du  og  Julie  leger  sjovt  sammen, 
men  du  får  en  dårlig  fornemmelse,  når  du  tænker  på 
Tashas  vrede  øjne.  Næste  dag  i  skolen  vil  Tasha  ikke 
engang  tale  med  dig. 

Ikke  igen!  Er  du  ikke  glad  for,  at  denne 
historie  er  slut?  Lav  dit  valg  om  til  E, 

Herrens 
vind 


Ældste  John  H.  Groberg 
fra  De  Halvfjerds  Råd 

For  mange  år  siden  blev  jeg  som  ung 
missionær  sendt  til  en  øgruppe  med 
17  små  øer  i  det  sydlige  Stillehav. 
En  dag  fortalte  et  medlem  mig,  at  hvis  jeg 
kunne  være  i  en  bestemt  havn  på  en 
bestemt  ø,  når  solen  gik  ned  næste  dag, 
ville  en  familie  møde  os  der  og  lytte  til 
lektionerne. 

Sikke  en  glæde  denne  nyhed  bragte!  Jeg  arbejdede 
alene  i  den  periode,  men  jeg  fandt  hurtigt  fire  andre 
medlemmer,  der  var  erfarne  sømænd,  og  som  gik  med  til 
at  sejle  mig  til  øen  næste  dag. 

Tidligt  næste  morgen  sejlede  vi  fem  ud.  Der  var  en 
god  brise,  som  hurtigt  førte  os  langs  kysten,  gennem 
åbningen  i  revet  og  ud  på  det  store  åbne  hav  i  det 
uendelige  Stillehav. 

Vi  havde  god  vind  i  nogle  timer,  men  vinden 
begyndte  at  løje  af  og  snart  var  den  helt  væk,  og  den 
efterlod  os  drivende  uden  mål  på  et  blankt  hav.  Jeg 
foreslog,  at  vi  skulle  bede.  Vi  bad  Herren  tre  gange  om 
at  sende  os  en  vind,  men  sejlene  hang  stadig  slapt. 

Jeg  tænkte:  Alt,  åer  står  mellem  os  og  den  familie,  er  en 
lille  smule  vind.  Hvorfor  vil  han  ikke  sende  den?  Det  er  et 
retfærdigt  ønske. 

En  trofast  ældre  bror  løsgjorde  den  lille  redningsbåd 
og  sagde  stille:  »Hop  ned.  Jeg  vil  ro  dig  i  land.« 


Ældste  John  H.  Groberg 


Jeg  var  lamslået.  Der  var  mange  kilo- 
meter til  stranden.  Solen  var  stegende  hed, 
og  denne  mand  var  gammel.  Han  sagde: 
»Vi  har  fået  en  opgave  af  Herren.  Før  solen 
går  ned  i  dag,  vil  du  undervise  i  evangeliet 
og  bære  vidnesbyrd  for  en  familie,  som 
ønsker  at  høre.  Gå  nu  ombord.« 

Vi  gik  ombord;  den  gamle  mand  bøjede 
ryggen  og  begyndte  at  ro.  Han  så  ikke  op,  hvilede  eller 
talte,  men  time  efter  time  roede  og  roede  og  roede  han 
og  opfyldte  det  kald,  som  Herren  havde  givet  ham  -  at 
få  en  missionær  til  en  familie,  der  ønskede  at  høre  om 
evangeliet.  Han  var  Herrens  vind  den  dag. 

Netop  som  solen  gik  ned  i  havet,  rørte  rednings- 
båden kysten.  En  familie  ventede.  Jeg  gik  hjem  til  dem 
og  underviste  dem  i  evangeliet.  Familie  troede  og  blev 
med  tiden  døbt. 

Hvor  ofte  beder  vi  om  vind,  og  der  kommer  ingen? 
Vi  bør  i  stedet  lytte  efter  Herrens  svar,  når  vi  beder,  og 
så  handle  efter  hans  svar  Ombord  på  båden  var  der  fem 
mand,  der  bad,  men  kun  én  hørte  og  handlede.  Gud  gav 
ham  styrke  til  at  være  hans  vind  den  dag,  og  han  vil 
give  05  styrke  til  at  være  hans  vind,  når  vi  gør  det,  som 
han  beder  os  om.  D 

(Tilpasset  fra  tale  ved  oktoberkonferencen  1993). 

Frelseren  sagde,  at  vi  »skal 
ikke  leve  af  brød  alene« 
(Luk  4:4),  men  af  hvert  et 
ord  som  udgår  af  Guds  mund.  Nephi 
rådede  os  også  til  at  »mætte  los] 
med  Kristi  ord«  (2  Nephi  32:3). 

TIL  VORES  GAVN  OG  LÆRDOM 

At  mætte  sig  med  Guds  ord 
betyder  mere  end  blot  at  nippe  til 
maden  ved  festbordet.  At  mætte  sig 
med  skrifterne  vil  sige  at  studere 
skrifterne  alene  og  som  familie.  Det 
betyder,  at  vi  skal  overveje  og  bede. 
Det  betyder,  at  vi  skal  anvende  skrif- 
terne som  grundlag  for  vores  lære  og 
anvende  skrifterne  i  vores  eget  liv,  så 
de  kan  »blive  os  til  gavn  og  lærdom« 
(1  Nephi  19:23).  Det  betyder  også, 
at  vi  skal  anvende  skrifterne,  især 
Mormons  Bog,  i  vores  missionering. 
Jesu  Kristi  ord,  som  findes  i  skrif- 
terne, er  af  afgørende  betydning,  når 
man  underviser  folk  om  sandheden. 

At  mætte  sig  betegner  nydelse 
eller  glæde.  At  mætte  sig  med  Guds 
ord  vil  sige  at  udvikle  kærlighed  til  at 
studere  skrifterne. 

ET  PRINCIP  MED  EN  FORJÆTTELSE 

Profeterne  har  lovet  mange 
velsignelser    til    dem,     som 
mætter  sig  med  skrifterne. 
Præsident  Ezra  Taft  Benson 
sagde,    at  når  vi  studerer 
Mormons  Bog,  vil  vi  finde 


større  styrke  til  at  modstå  fristelse, 
undgå  bedrag  og  forblive  trofaste  mod 
vores  pagter  og  vidnesbyrd.  Præsident 
Brigham  Young  lovede:  »De,  som 
overholder  formaningerne  i  skriften, 
vil  blive  retfærdige  og  sandfærdige  og 
dydige  og  fredelige  i  hjemmet  og  ude 
...  Mænd  vil  blive  strålende  ægte- 
mænd, kvinder  fremragende  hustruer, 
og  børn  vil  blive  lydige;  de  vil  gøre 
familierne  lykkelige«  {Kirkens  præsi- 
denters lærdomme:  Brigham  Young, 
1997,  s.  119-120). 

Præsident  Marion  G.  Romney 
sagde,  at  når  familier  studerer 
Mormons  Bog,  »Ivil]  ærbødighedens 
ånd  øges;  gensidig  respekt  og  hensyn 
vil  vokse.  Modsætningens  ånd  vil 
forsvinde.  Forældre  vil  rådgive  deres 
børn  med  større  kærlighed  og  visdom. 
Børnene  vil  blive  mere  modtagelige  og 
lytte  til  deres  forældres  råd. 
Retfærdigheden  vil  øges.  Tro,  håb  og 
kærlighed  -  Kristi  rene  kærlighed  -  vil 
fylde  vore  hjem  og  vores  tilværelse  og 


i  kølvandet  bringe  fred,  glæde  og  lykke 
{Den  danske  Stjerne,  okt.  1980,  s.  115). 

Med  tre  børn,  som  var  under  tre  år 
gamle,  havde  Diana  Hoffman  meget 
lidt  tid  til  at  læse  i  skrifterne.  Men 
hun  besluttede  sig  for  at  prioritere 
studium  af  skriften  og  håbede,  at 
Herren  ville  velsigne  hende  med  den 
tid,  som  hun  skulle  bruge  til  at  tage 
sig  afsig  selv  og  sin  familie.  Ved  at  stå 
tidligere  op  og  studere,  mens  børnene 
sov,  følte  hun,  at  hun  blev  styrket,  i 
stand  til  at  udføre  alt  det,  som  hun 
skulle,  og  velsignet  med  at  have 
Helligånden  hos  sig. 

Hun  siger;  »Jeg  har  mere  tålmo- 
dighed med  mine  børn,  større  for- 
ståelse for  og  kærlighed  til  andre,  og 
mere  kærlighed  til  min  mand.  Jeg 
føler  fred,  og  jeg  kan  se  en  overflod  af 
velsignelser  i  mit  liv.  Jeg  er  mere 
opmærksom  på  mine  prioriteter  og  er 
mere  tilfreds  med  det,  som  jeg  opnår« 
{Ensign,  jan.  1996,  s.  11). 

At  mætte  sig  med  Guds  ord  er 
langt  mere  end  blot  at  læse.  Vi  må 
studere  ivrigt  og  i  ydmyghed  og 
lydighed  søge  »alt,  hvad  IHerren] 
vil  skænke  menneskenes  børn« 
(L&P  11:22). 

Hvordan  vil  du  anvende  skrif- 
terne på  en  bedre  måde? 

•  P^  hvilke  måder 
er  du  blevet  velsignet 
af  Herren,  når  du  har 
studeret  skrifterne?  D 


En  uforglemmelig 


Cassandra  Lin  Tsai 

Det  var  midt  i  en  vanskelig 
periode  i  mit  liv.  Jeg  havde 
forladt  mit  hjem  i  Taiwan 
for  at  studere  og  opnå  en  magister- 
grad ved  Utah  State  University  i 
Logan  i  Utah.  Jeg  savnede  min 
familie  virkeligt  meget.  Mens  jeg 
kæmpede  med  mine  studier,  følte 
jeg  mig  ofte  helt  alene  i  en  ander- 
ledes kultur. 

Jeg  husker  tydeligt,  hvordan  jeg 
en  snevejrsdag  gik  hjem.  Jeg  kom  til 
min  dør  og  så  i  postkassen.  Den  var 
tom.  Modløs  gik  jeg  op  af  trapperne 
til  mit  værelse  og  forsøgte  at  studere. 

I  netop  det  øjeblik  ringede  tele- 
fonen. Personen  præsenterede  sig 
som  Tamara  Beard  og  sagde,  at  hun 
var  min  besøgslærerinde.  Hun 
fortalte,  at  hun  og  Greergy,  hendes 
makker,  ønskede  at  besøge  mig.  Det 
var  imponerende!  De  var  også  stude- 
rende, og  jeg  vidste,  at  de  måtte 
have  travlt.  Jeg  havde  ikke  rigtigt 
forventet,  at  de  ville  afse  tid  til  mig, 
men  det  gjorde  de,  og  det  var  begyn- 
delsen på  mit  uforglemmelige 
venskab  med  Tamara. 

Tamara  var  ikke  frisk  og  udad- 
vendt. Blid  og  stille  mindede  hun  mig 
om  Lea  i  Det  Gamle  Testamente,  som 
havde  »matte  øjne«  (1  Mos  29:17). 
Ved  det  første  besøg  lærte  hun  og 
Greergy  mig  at  kende  og  kom  med  et 
kort  budskab.  Andre  gange  kom  de 
med  små  gaver,  som  fx  et  vidunder- 
ligt citat,  en  pakke  med  slik  eller  et 
fødselsdagskort.  Jeg  var  forbløffet 
over,  at  de  ville  gøre  så  meget. 


Efter  nogen  tid  bemærkede  jeg,  at 
Tamaras  gang  blev  noget  usikker. 
»Hvad  er  der  galt?«  spurgte  jeg. 

»Jeg  er  syg,«  svarede  hun.  »Det  er 
ikke  noget  særligt.«  Men  hjælpefore- 
ningspræsidentinden  fortalte  mig,  at 
Tamara  havde  en  neurologisk 
sygdom,  og  at  hun  havde  smerter. 
Hver  måned  så  jeg  hendes  tilstand 
forværres.  Alligevel  holdt  hun  aldrig 
op  med  at  komme. 

Da  jeg  en  dag  tog  telefonen,  blev 
jeg  overrasket  over  at  høre  en 
mærkelig  computer-lignende  stemme 
spørge:  »Må  jeg  tale  med  Lin?« 

Først  sagde  jeg  ikke  noget;  jeg 
tænkte,  at  nogen  forsøgte  at  lave 
sjov  med  mig.  Derpå  hørte  jeg:  »Hej, 
Lin.  Det  er  Tamara.  Jeg  er  ked  af,  at 
jeg  gjorde  dig  bange.«  Senere  forkla- 
rede Greergy  mig,  at  Tamaras  sygdom 
havde  påvirket  hendes  stemme.  Hun 
kunne  ikke  længere  tale  uden  hjælp 
fra  en  maskine. 

Til  sidst  mistede  Tamara  evnen  til 
at  tale.  Men  det  hindrede  hende  ikke 
i  at  holde  sig  i  forbindelse  med  mig. 
For  at  tale  i  telefon  skrev  hun  en 
besked  på  en  særlig  skrivemaskine, 
som  overførte  beskeden  til  en  tele- 
fonmedarbejder. Når  denne  fik 
beskeden,  ringede  hun  mig  op  og 
læste  den  for  mig. 

Med  tiden  blev  Tamara  endnu 
svagere.  Alligevel  besøgte  hun 
templet  hver  uge,  og  vi  fulgtes  ofte. 
Ved  disse  lejligheder  følte  vi  os 
begge  velsignet  af  den  fred,  vi  ople- 
vede i  templet. 


For  mig  virkede  det  som  om,  at  hun 
var  i  en  uudholdelig  situation.  Jeg  var 
forbløffet  over,  at  hun  gennemgik 
denne  prøvelse  uden  at  beklage  sig. 
Hvordan  kunne  hun  være  lykkelig? 

Det  forbløffede  mig  også,  at  hun 
virkede  mere  bekymret  for  mig.  Hun 
vidste,  at  jeg  havde  mine  egne 
prøvelser,  og  hun  opfordrede  mig 
altid  til  at  smile.  Efter  en  længere 
periode  med  bøn  og  faste  besluttede 
jeg  at  rejse  hjem  til  Taiwan.  Tamara 
var  ked  af  at  sige  farvel  til  mig,  men 
hun  forstod,  at  jeg  måtte  følge 
Andens  tilskyndelser. 

Når  jeg  tænker  på  Tamara,  husker 
jeg  den  måde,  hvorpå  andre  blev 
tiltrukket  af  hende.  Ingen  syntes  at 
bemærke  selve  sygdommen,  og  alle 
var  glade  for  at  gøre  noget  for  hende, 
tage  hende  med  ud  at  købe  ind  eller 
til  templet  eller  besøge  hende.  Jeg 
spørger  sommetider  mig  selv:  Hvad 
gjorde,  at  jeg  og  alle  andre  var  så 
hengivne  over  for  hende? 

Svaret  er  enkelt:  Det  var  kærlighed 
-  Kristi  rene  kærlighed.  Hun  var  et 
levende  eksempel  på  denne 
kærlighed.  Hun  bad  aldrig  om  særlige 
hensyn  eller  beklagede  sig  over  sine 
smerten  Som  besøgslærerinde  og  ven 
gjorde  hun  alt  for  at  tjene  andre  og 
bære  deres  byrder.  Hun  lærte  os,  at 
det  er  muligt  at  interessere  sig  for 
andre  -  at  elske  dem  -  uanset  hvilke 
omstændigheder  vi  befinder  os  i.  D 

Tamara  Beard  DuRee  er  nu  gift  og  bor  i 
Logan  i  Utah. 

ort  efter  at  Marta,  den 
ældste  af  vore  tre  børn, 
.  blev  født,  købte  min 
hustru  Mercedes  og  jeg  et  klaver. 
Vi  håbede,  at  Marta  ville  have  et 
musikalsk  talent  som  sin  bedstefar 
-  en  dygtig  komponist  og  pianist. 
Jeg  holdt  især  af  at  forestille  mig 
hende  spille  på  klaveret  i  kirken  og 
akkompagnere  forsamlingen.  Dette 
ville   glæde   vor  Fader  i   Himlen, 


tænkte   jeg.    Og   den   musikalske 
gave  ville  velsigne  vores  familie. 

Der  gik  flere  år,  hvor  klaveret 
ikke  tjente  noget  andet  formål  end 
at  pynte  i  vores  stue.  En  dag  tilbød 
min  svigerfar  at  lære  mig  at  læse 
noder.  Måske,  sagde  han,  kunne 
jeg  tilmed  engang  i  fremtiden  spille 
nogle  enkle  stykker.  Jeg  syntes  hele 
tanken  var  en  vittighed  -  og 
ikke  en  særlig  god  vittighed. 


En  bøn  til  Herren 

Marcelino  Fernandez  Reboltos  Suarez  1 

ILLUSTRERET  AF  KEITH  LARSON;  FOTO:  RICARDO  GARCIA  ARRANZ  . ;    ,} 


Jeg  havde  aldrig  blot  overvejet,  at 
jeg  kunne  have  et  musikalsk  talent. 
Alligevel  begyndte  han  at  arbejde 
med  mig.  Uheldigvis  oplevede  jeg 
klavertimerne  som  ubehagelige  og 
tilmed  smertefulde,  og  jeg  holdt  op 
ca.  seks  måneder  senere.  Med 
tiden  glemte  jeg  tilmed  det  lidt,  jeg 
havde  lært. 
;,^^,  .1    1983  .blev 

Marta  otte  år, 


'%>^. 


og  Mercedes  og  jeg  følte,  at  hun  var 
gammel  nok  til  klaverundervisning. 
Desværre  nød  Marta  ikke  timerne 
mere,  end  jeg  havde  gjort.  Eftersom 
vi  allerede  havde  betalt  for  under- 
visning i  en  måned,  besluttede  jeg 
selv  at  tage  de  resterende  timer.  Jeg 
var  overrasket  over  at  opdage,  at  jeg 
nød  timerne,  og  da  de  var  forbi, 
fortsatte  jeg  med  selv  at  øve.  Min 
fremgang  var  langsom,  men  da  det 
blev  jul,  kunne  jeg  næsten  spille 
seks  forskellige  salmer. 

Da  biskoppen  besøgte  os  i  jule- 
dagene,  spillede  jeg  »Barn  Jesus  i 
krybben«  (Salmer  og  sange,  nr. 
130)  og  bad  ham  om  at  synge  med. 
Vi  måtte  begynde  forfra  flere 
gange,  fordi  jeg  lavede  så  mange 
fejl,  men  til  sidst  blev  vi  færdige 
med  julesangen.  Biskoppen  opfor- 
drede mig  til  at  blive  ved  med  at 
øve  og  at  lære  en  nadversalme.  Jeg 
begyndte  at  øve  meget  pligtopfyl- 
dende,   og    til   min   overraskelse 


opdagede  jeg,  at  det  ikke  længere 
var  et  møjsommeligt  slid  og  slæb  at 
øve  sig.  Jeg  havde  et  mål  for  mig 
selv  -  at  kunne  spille  i  Kirken. 

Engang,  mens  jeg  øvede,  hørte 
jeg  tydeligt  en  stemme,  der  sang 
melodien  til  den  salme,  som  jeg 
spillede.  En  varm  følelse  fejede 
gennem  mig,  og  jeg  følte,  at  min 
himmelske  Fader  var  tilfreds  med 
min  indsats. 

Der  gik  flere  måneder,  og  jeg 
øvede  mig  fortsat  ihærdigt.  En 
søndag  gik  jeg  tidligt  i  kirke  for  at 
øve  mig.  Lokalet  var  ret  mørkt,  og 
jeg  kunne  ikke  se  særlig  godt,  men 
jeg  fornemmede,  at  nogen  holdt  øje 
med  mig.  Snart  trådte  biskoppen 
frem.  Han  fortalte  mig,  at  han 
havde  lyttet,  og  han  følte,  at  jeg  var 
parat  til  at  spille  ved  Kirkens 
møder.  Jeg  spillede  til  mødet  i 
Madrids  2.  Ward  samme  dag. 
Nogle  få  dage  senere  blev  jeg  offi- 
cielt indsat  som  wardspianist. 

Nu  var  det  blevet  sjovt  at  Øve, 
og  jeg  var  overrasket  over,  hvor 


hurtigt,  jeg  kunne  lære  salmerne. 
Jeg  ydede  en  stor  indsats,  men  jeg 
indså,  at  min  indsats  blev  styrket 
af  Helligånden.  Min  himmelske 
Fader  havde  forberedt  mig  lidt 
efter  lidt  til  denne  kaldelse  og 
hjalp  mig  nu  med  at  klare  den. 

I  dag  er  det  stadig  en  stor  glæde 
at  spille  klaver.  Jeg  spiller  til 
præstedømmemøderne  i  Madrids 
3.  Gren,  hvor  jeg  er  grenspræsi- 
dent.  Min  datter  Marta  genoptog 
også  med  tiden  sine  klavertimer  og 
har  været  grenspianist.  Hun  er  nu 
gift  og  bor  i  Madrid  i  Spanien. 

Ofte  tænker  jeg  på  Herrens 
ord,  når  jeg  spiller;  »Thi  min  sjæl 
fryder  sig  i  hjertets  sang,  ja,  de 
retfærdiges  sang  er  som  en  bøn  til 
mig,  og  den  skal  besvares  med 
velsignelser  på  deres  hoveder« 
(LiSiP  25:12).  Jeg  er  taknemmelig 
for,  at  min  himmelske  Fader 
forberedte  mig  med  et  ønske  og 
velsignede  mig  med  evnen  til  at 
spille  Kirkens  salmer.  Der  er  i 
sandhed  en  bøn  til  ham.  D 

SPØRGSAAÅL  OG  SVAR 


BETYDER  DET  REELT  NOGET  AT 
VÆRE  I  FAMILIE  MED  KIRKENS 
PIONERER? 

Nogle  synes  at  prale  med,  hvor  mange  generationer  deres  familie  har 
tilhørt  Kirken.  Jeg  er  selv  omvendt.  Betyder  det  reelt  noget  at  være  i 
familie  med  dem,  der  var  pionerer  for  Kirken  i  dit  land? 

Svarene  har  til  hensigt  at  hjælpe  og  skabe  perspektiv,  men  er  ikke  en  erklæring  om  Kirkens  lære. 


VORES  SVAR: 


H 


vert  eneste  land  på  jorden, 
hvor  Kirken  er  organi- 
seret, har  vidunderhge 
pionerer,  hvis  tro  og  vidnesbyrd  har 
hjulpet  Kirken  med  at  vokse.  Mange 
af  disse  pionerer  opbygger  stadig 
trofast  Kirken.  Uanset  hvem  vi  er  - 
gamle  medlemmer  eller  nydøbt  for  få 
uger  siden  -  skylder  vi  alle  disse 
pionerer  tak,  uanset  om  de  tilhører 
vores  familie  eller  ej.  De  opbyggede 
Kirken  og  fulgte  profeten  i  en  tid, 
hvor  mange  observatører  betvivlede, 
om  Kirken  ville  overleve,  for  slet 
ikke  at  tale  om  at  vokse. 

Det  kan  måske  lyde  som  praleri, 
når  medlemmer  fortæller  historier 
om  deres  forfædre  eller  slægtninge, 
der  var  pionerer,  men  måske  går  de 
bare  lidt  over  gevind  på  grund  af 
deres  beundring  for  deres  slægtninges 
udholdenhed  og  tro.  Måske  må  du 
bære  lidt  over  med  deres  begejstring. 
Uanset  hvor  inspirerende  disse 
beretninger  er,  så  hjælper  det  intet 
at   være   i   familie    med   pionerer. 


medmindre  man  er  villig  til  at  gøre 
det,  som  disse  pionerer  gjorde  - 
studere  og  bede  og  aktivt  følge 
Frelserens  eksempel. 

Som  omvendt  til  evangeliet  og 
som  én,  der  selv  har  opdaget  denne 
sandhed,  vil  du  aldrig  være  mindre 
værd  i  Herrens  øjne.  Men  det  er,  som 
du  sikkert  har  set,  rart  at  din  familie 
også  er  hengivne  over  for  evangeliet. 
Det  er  styrkende  at  have  familietradi- 
tioner, der  er  i  harmoni  med  evan- 
geliet. Du  kan  beslutte  at  begynde 
sådanne  traditioner  og  vaner  i  din 
egen  familie.  Dit  gode  eksempel  vil 
ikke  alene  inspirere  din  familie  og 
venner  nu,  men  vil  også  velsigne  dine 
efterkommere.  Du  kan  blive  den  højt 
elskede  pioner,  som  din  familie  vil 
mindes  og  beundre. 

Når  du  hører  eller  læser  historier 
om  Kirkens  pionerer,  så  forsøg  at  lære 
af  deres  gode  eksempel.  Vær  taknem- 
melig for,  at  du  kan  nyde  godt  af  deres 
ofre.  Hent  styrke  fra  disse  beretninger, 
men  forstå,  at  i  den  sidste  ende  udar- 


bejder vi  alle  vores  egen  frelse 
(se  Mormon  9:27),  uanset  hvem  vore 
slægtninge  er,  eller  hvad  de  har  gjort. 

LÆSERNES  SVAR: 

Jeg  sluttede  mig  til  Kirken,  da  jeg 
var  23  år.  Jeg  tror,  at  det  er  uden 
betydning,  i  hvor  mange  generationer 
vore  familier  har  været  i  Kirken.  Det 
genoprettede  evangelium  har  samme 
virkning  for  os  alle,  og  vi  kan  hver 
især  have  den  samme  begejstring  for 
at  dele  evangeliet  med  dem,  som  ikke 
har  modtaget  sandheden. 
Gregorio  Miccoli, 
Taranto  Gren, 
Puglio  Distrikt,  Italien 


Det  er  rart,  at  være  i  familie  med 
Kirkens  pionerer,  men  det  er  lige 
så  rart  at  være  pioner  i  vore  dage  - 
uanset  om  det  er  ved  at  være  et 
eksempel  i  vores  hjem  eller  for  vore 
venner,  der  ikke  er  medlemmer. 
Laiz  Velloso  Albuquerque, 
Saco  dos  Umoes  Ward, 
Florianopolis  Stav,  Brasilien 


Vi  har  ansvaret  for  at  udarbejde 
vores  egen  frelse.  Gud  har  givet  os  alt, 
hvad  vi  behøver  for  at  gøre  dette  - 
evangeliet,  som  vi  tog  til  os  ved 
dåben,  Helligåndens  vejledning,  vore 
levende  profeter,  Kirkens  programmer 

og  især  genoprettelsen  af  sandheden  i 
vores  uddeling. 

På  hele  min  mission  har  jeg  mødt 
nye  oplevelser  og  udfordringer,  som 
har  hjulpet  mig  til  at  være  pioner. 
Jeg  har  klaret  disse  udfordringer 
ved  at  huske  på  Jesu  Kristi  kærlighed 
og  hans  store  bud  om  at  »elske 
hinanden«  (Joh  13:34). 

Søster  Lailani  T.  Vntalan, 
Cebu  Missionen,  Filippinerne 


Når  jeg  tænker  på  den  store  arv 
af  tro  og  de  rige  velsignelser,  som  jeg 
nyder  på  grund  af  mine  pionerfor- 
fædres ofre,  er  jeg  taknemmelig 
over  at  være  arving  til  deres  tro. 
Det  er  nu  mit  ansvar  at  fortsætte 
det  værk,  som  de  har  begyndt. 
Enhver  ros,  som  jeg  får,  vil  komme 
af  at  følge  i  -  ikke  prale  af  -  mine 
pionerforfædres  fodspor. 

Tahire  Afiafilelei  Afoa, 

Liahona  Ward, 

Auckland  Waterview  Stav, 

New  Zealand 


Tidligere  generationers  åndelige 
oplevelser  hjælper  os  til  bedre  at 
forstå  den  store  guddommelige  plan, 
men  hver  enkelt  må  opnå  et  vidnes- 
byrd om  Jesus  Kristus  og  hans  værk. 
Lad  os  forblive  ydmyge  og  taknem- 
melige for  vore  forfædres  indsats  og 

gøre   vore   kommende   generationer 
stærke  i  Herren. 

Sylvie  Carré, 
Reims  Ward, 
Paris  Øst  Stav,  Frankrig 

Pionerslægtninge      kan      være 
eksempler.    Men    selv    om    vi    er 
nydøbte  og  ikke  har  pionerer  i  vores 
familie,  har  vi  det  største  eksempel 
af  alle  -  vor  Frelser,  Jesus  Kristus. 
Charmaine  Eva  N.  Orola, 
Francisco  Hornes  Gren 
Quezon  City  Missionen, 
Filippinerne 


Det  betyder  ikke  noget,  hvem  vi 
er,  eller  hvor  vi  bor.  Vi  kan  alle  have 
del  i  pionerernes  store  tro  og  deres 
mod,  mens  vi  går  fremad  og  udfører 
Herrens  værk. 

Ældste  Godoy  Barrios, 
Santiago  Nord  Missionen, 
Chile 


Min  bedstemor  var  det  første 
medlem  på  vores  egn  for  over  35  år 
siden.  At  følge  hendes  eksempel  er 
meget  vigtigt  for  mig,  men  vores 
familiebånd  er  ikke  grund  til  at  prale. 
Jeg  må  efterleve  evangeliet  -  ligesom 
alle  andre. 

Vi  er  alle  én  stor  familie  i  Kirken. 
Vore    handlinger    og    ønsker    er 


vigtige  -  ikke  hvor  mange  år  eller 
generationer,  vores  familie  har  været 
medlem  af  Kirken. 

Elaine  Gongalves  de  Souza, 

Itajai  1.  Gren, 

Vale  do  Itajai  EHstrikt,  Brasilien 


Det   er  vidunderligt   at   være  i 
familie  med  pionerer;  vi  kan  lære 
meget  af  dem  om  evangeliet,  deres 
gerninger  og  deres  gode  egenskaber. 
Men  hvis  vi  anser  os  selv  for  bedre 
end  andre,  er  vi  skyldige  i  stolthed  og 
egoisme.  Vi  lærer  i  L&P  3:4,  at  selv 
om  man  gør  mange  gode  gerninger, 
vil  man,  hvis  man  praler  af  sin  egen 
styrke,    »pådrage   sig   en  retfærdig 
Guds  vrede.« 
Sisilia  Mafileo  Langi  Fehoko, 
Hauula  6.  Ward, 
Laie  Stav,  Hawaii 

De  fleste  medlemmer  her  er 
omvendt  til  Kirken,  og  de  er  stærke, 
trofaste  medlemmer,  som  jeg  virkelig 
beundrer.  Det  væsentlige  er,  at  man 
har  tro  og  et  stærkt  vidnesbyrd  om 
Kirken. 

Cami  Cheong, 

Bedok  Ward, 

Singapore  Stav,  Singapore 


Jeg  var  det  første  medlem  i  min 
familie,  der  blev  døbt.  Jeg  sluttede 


mig  til  Kirken,  da  jeg  var  blot  10  år 
gammel.  Det  var  vanskeligt  at 
forblive  stærk,  men  ved  hjælp  af 
min  himmelske  Faders  velsignelser 
er  mine  forældre  og  min  bedstemor 
nu  trofaste  medlemmer  af  Kirken. 
Dette  er  det,  der  er  vigtigst:  at 
være  en  del  af  evangeliet  og  at 
dele  det  med  andre,  især  vores 
egen  familie. 

Wendyson  de  O.  G. 

Moreira, 

Guarus  1.  Gren, 

Campos  Distrikt,  Brasilien 


Du  kan  gøre  SPØRGSMÅL  OG  SVAR  til 
en  god  hjælp  ved  at  besvar  nedenstående 
spørgsmål.  Send  dit  svar,  så  det  kommer  frem 
senest  1.  maj  1998.  Send  det  til  QUES- 
TIONS  AND  ANSWERS,  International 
Magazines,  50  East  North  Temple  Street, 
Salt  Lake  City,  UT  84150-3223,  USA.  Dit 
svar  kan  være  maskinskrevet  eller  skrevet 
tydeligt  på  dit  eget  sprog.  Du  skal  skrive  dit 
navn,  alder,  hjemadresse  samt  ward  og  stav 
(gren  og  distrikt) .  Medtag  om  muligt  et  hillede 
af  dig  selv;  dette  vil  ikke  blive  returneret.  Et 
repræsentativt  udvalg  af  svar  vil  blive  brugt. 
SPØRGSMÅL:  Vi  får  at  vide,  at  vi 
aldrig  bør  tage  nadveren  uværdigt. 
Der  er  tidspunicter,  hvor  jeg  ikice 
føler  mig  værdig,  men  jeg  har  lyst 
til  at  tage  den  alligevel,  fordi  jeg  er 
bange  for,  hvad  andre  kunne 
tænke.  Hvad  kan  jeg  gøre  for  at 
modstå  fristelsen?  D 

MORMONOTE 


Uanset,  hvor  du  er  pioner,  bør  du  følge  vejen  til  det 
nærmeste  tempel  (se  L&P  110:7-10). 

STAPA 
EGNE  BEN 


Lisa  M.  Grover 


Når  mange  af  os  tænker  på 
pionerer,  tænker  vi  på  den 
lange  vandring  i  det  vest' 
lige  USA  for  150  år  siden  -  og 
vablerne,  udmattelsen  og  tæer  med 
forfirysninger,  som  fulgte  med  denne 
fodtur. 

César  Gaspar  er  15  år  og  fra 
Guadalajara  i  Mexico.  Han  har 
aldrig  kørt  i  en  overdækket  prærie- 
vogn.  Han  har  aldrig  skubbet  en 
håndkærre,  og  han  har  aldrig  været  i 
USA,  men  han  ved  alt  om  at  gå.  Han 
går  til  seminar,  til  skole,  til  kirke,  til 
aktiviteter  og  hjem  igen.  At  gå  er 
noget,  César  gør  hele  tiden. 

»Nogle  gange  føler  jeg,  at  det  er 
alt,  hvad  jeg  gør,«  siger  han  med  et 
smil.  Han  beklager  sig  ikke.  Det  er 
bare  en  kendsgerning.  Men  at  gå  er 
ikke  alt,  hvad  denne  unge  mand  har 
til  fælles  med  de  første  pionerer. 

FODTRIN  MOD  TRO 

César  begyndte  at  lede  efter 
evangeliet  uden  at  vide  det.  Selv 
om  César  allerede  var  aktiv  i  en 
kirke,  blev  han  interesseret  i  andre 


religioner  og  begyndte  at  tage  sine 
første  fodtrin  hen  mod  det  genop- 
rettede evangelium. 

»Jeg  læste  materialer  fra  andre 
kirker,  og  så  bad  jeg  til  min  Fader  i 
Himlen  og  sagde:  >Hvis  dette  er  den 
sande  kirke,  så  send  dine  tjenere  til 
mig  og  lad  dem  undervise  mig.<« 

César  begyndte  sin  søgen, 
fortæller  han,  uden  at  tænke  over  de 
forandringer,  det  ville  medføre  i  hans 
liv,  men  kort  efter,  at  César  begyndte 
at  bede  om  et  svar,  kom  der  et. 

HVAD  BETYDER  ET  NAVN? 

Cesars  efternavn  er  Gaspar.  Det 
var  hans  held,  at  Betty  Garcia  var 
det  næste  navn,  da  eleverne  i  de 
store  skoleklasser  for  det  meste  blev 
placeret  i  alfabetisk  orden.  Da  de 
sad  ved  siden  af  hinanden  det 
meste  af  dagen,  blev  de  venner  og 
læste  sommetider  lektier  sammen 
efter  skole. 

»En  dag  nævnte  hun,  at  hun  var 
medlem  af  Kirken,«  fortæller  César. 
»Jeg  blev  meget  interesseret  og 
begyndte  at  spørge  hende  om,  hvad 

hun  troede  på,  hvilke  principper  hun 
stod  for.« 

Hurtigt  følte  César  et  behov  for  at 
vide  mere.  Han  fulgte  efter  Bettys 
bror  på  vej  hjem  fra  skole  en  dag. 
César  samlede  mod  til  at  banke  på 
døren  og  blev  inviteret  indenfor,  og 
Betty  og  hendes  familie  talte  med 
ham  om,  hvad  det  vil  sige  at  være 
sidste  dages  hellig. 

Men  det  var  et  andet  navn,  der  i 
første  omgang  gav  César  et  ønske  om 
at  finde  frem  til  familien  Garcias  hus. 

»Da  jeg  første  gang  hørte  om 
Kirken,  var  det  Kirkens  navn,  der 
gjorde  størst  indtryk  på  mig.  Det  var 
for  mig  noget  ganske  særligt,  at 
Kirken  havde  Jesu  Kristi  navn  i  sit 
navn.  Det  navn  har  en  meget 
åndelig  og  god  følelse.« 

César  fik  hurtigt  et  eksemplar  af 
Mormons  Bog  -  med  venlig  hilsen 
fra  familien  Garcia  -  og  masser  af 
spørgsmål. 

MØDET  MED  MISSIONÆRERNE 

Første  gang  César  deltog  i  et 
nadvermøde  var  lidt  underligt.  Det 

César  g&r  ofte  p&  gaderne 
i  Guadalafara  i  Mexico. 
Men  Cesars  yndlingssted 
at  gå  hen  til  er  tians 
seminarlærers  hus,  yderst 
Hl  venstre,  hvor  han  lærer 
mere  om  skrifterne. 


var  slet  ikke  som  nogen  af  de  møder, 
han  var  vant  til. 

»Det  var  en  mand,  som  bar 
nadverbakkerne.  Han  havde  meget 
travlt  med  at  ordne  mikrofonen  og 
sige  goddag  til  alle.  Der  var  så  mange 


De  travle  torvepladser  i 
Guadalajara,  yderst  til  højre,  er 
nok  så  forskellige  fra  de  åbne 
prærier  i  det  vestlige  USA,  som  de 
kan  være.  Men  med  hjælp  og 
undervisning  fra  venner  som 
Cesars  søndagsskolelærer, 
Doris  Gonzaiez,  til  højre,  er 
César  i  stand  til  at  gå  fremad 
ligesom  pionererne  ved  at 
lære  om  evangeliet  og 
fortælle  andre  om  det. 


mennesker,  at  jeg  spekulerede  på,  om 
der  var  plads  til  alle  i  kirken!  Det 
virkede  så  sjovt,  at  manden,  der 
ordnede  mikrofonen,  var  biskoppen. 
Det  var  også  anderledes  at  være  i 
kirke  i  tre  timer;  det  virkede  meget 
længe.  Jeg  kan  stadig  huske  den 
første  søndagsskoleklasse.  Vi  talte 
om  Jesu  Kristi  fødsel,  og  jeg  stillede 
masser  af  spørgsmål.  Efter  klassen 
hjalp  Bettys  bror,  Isaac,  mig  med  at 
finde  missionærerne.  Jeg  deltog  ikke 
i  præstedømmemødet  den  dag,  i 
stedet  fik  jeg  den  første  lektion  af 


missionærerne.« 


Den  lektion  førte  til  flere  lektioner 
i  løbet  af  ugen.  Da  det  blev  torsdag 
havde  biskoppen  interviewet  César, 
og  den  næste  søndag  -  præcis  en  uge 
efter  hans  første  søndagsmøde  -  blev 
César  døbt. 

»Det  var  ret  hurtigt,«  indrømmer 
César,  »men  da  havde  jeg  allerede 
læst  Mormons  Bog.  Før  jeg  mødte 
missionærerne,  havde  jeg  også  læst 
Lærdomme  om  frelse,  Sandheden 
gen^vet  og  Tilgivelsens  mirakel,  og  jeg 
var  begyndt  at  læse  Jesus  Kristus.  Jeg 
følte  mig  klar.« 

Det  var  for  to  år  siden.  César  er  det 
eneste  medlem  af  Kirken  i  sin  familie. 
Det  ville  være  let  for  ham  at  springe 
kirken  over  engang  imellem  eller  at 
beslutte  sig  til  ikke  at  deltage  i 
seminar  -  især  fordi  han  næsten  altid 
må  gå  derhen!  Men  han  tænker  slet 

ikke  på  det.  I  stedet  tænker  han  på  de 
mennesker,  der  ser,  hvad  han  gør. 

»Jeg  må  være  et  eksempel  for 
min  familie,«  siger  han.  »Jeg  forsøger 
at  være  så  fuldkommen,  som  jeg 
kan,  fordi  jeg  ved,  at  de  holder  øje 
med  mig.« 

EVANGELIET  I  AKTION 

At  tilslutte  sig  Kirken  kan  være  en 
stor  forandring,  som  César  og  enhver 
anden  nydøbt  ved.  »Kirken  er  mere 
end  principper.  Det  er  en  livsstil,« 
siger  César.  »At  overholde  visdoms- 
ordet,  velsigne  maden  til  hvert 
måltid,  at  bede  morgen  og  aften  og 
deltage  i  tidlig  morgen- seminar  -  det 
var  meget  anderledes!  Og  der  er 
meget  andet  som  selv  at  studere  i 
skrifterne  og  stå  tidligt  op  søndag 
morgen  for  at  komme  i  kirke.« 

Men  efter  to  år  virker  César  tryg 
ved  alle  disse  forandringer,  så  tryg,  at 
han  deler  evangeliets  budskab  med 
alle,  der  vil  lytte. 

»Jeg  forsøger  at  være  meget 
omhyggelig  med  mine  bemærkninger 
til  mine  venner,  så  jeg  kan  fortælle 
dem  om  Kirken  uden  at  fornærme 
dem,«  siger  han. 

Selv  om  han  stadig  er  relativ  ny  i 
evangeliet,  ville  man  aldrig  gætte  på, 
at  César  ikke  havde  været  medlem 
hele  sit  liv.  Han  lærer  hurtigt  og  har 
et  stort  ønske  om  at  kende  sand- 
heden. Men  César  siger,  at  der  er  en 
anden,  langt  vigtigere  grund  til,  at 
han  har  lært  så  meget  så  hurtigt. 

MERE  END  EN  FØLELSE 

»Da  jeg  læste  i  Mormons  Bog,  før 
jeg  tilsluttede  mig  Kirken,  kom  jeg 
til  den  del  med  Jesus  Kristus  i 
Amerika,  og  jeg  vidste,  det  var 
sandt,«  fortæller  César.  »Dengang 
genkendte  jeg  ikke  Helligånden, 
men  jeg  havde  en  meget  fredfuld 


Søde  frugter  af  næsten 
enhver  art  findes  på 
Guadalajaras  markeder, 
herover.  César  kender 
nu  på  grund  af  Betty 
Gorcia,  til  højre,  evan- 
geliets sødme. 


følelse.  Det  øjeblik  var  en  ny  begyn- 
delse i  mit  liv.  Jeg  følte,  at  jeg  kunne 
begynde  forfra  og  gøre  alt  på  en  ny 
og  bedre  måde.« 

Den  stærke  tilskyndelse  har  ført 
til  energisk  handling.  Det  er  hemme- 
ligheden bag  Cesars  store  lyst  til  at 
efterleve  og  fortælle  om  evangeliet 
på  trods  af  forhindringer  og  svag- 
heder, som  han  ligesom  alle  andre 
må  overvinde.  César  fører  dagbog  for 
at  minde  sig  selv  om,  og  engang 
måske  dele  med  andre,  årsagerne  til, 
at  han  efterlever  evangeliet.  Den 
hjælper  ham  med  at  holde  humøret 
oppe,  når  livet  er  besværligt, 

»At  være  et  eksempel  og  at  skrive 
i  min  dagbog  vil  hjælpe  mig  med  at 
efterlade  en  arv.  Når  mine  børn  og 
børnebørn  læser  det,  jeg  har  skrevet, 
vil  de  vide,  at  det  slet  ikke  er  let  at 
være  det  eneste  medlem  af  Kirken  i 


sin  familie,  og  at  jeg  må  arbejde 
meget  hårdt.« 

De  vil  også  vide  meget  andet  om 
ham  -  at  han  elsker  sin  kaldelse  som 
stavsmissionær;  at  han  elsker  at  være 
sammen  med  andre  medlemmer  af 
Kirken,  især  de  unge  mænd  og  piger 
i  sit  ward  og  sin  stav,  og  det  vigtigste, 
at  han  har  et  vidnesbyrd. 

»Jeg  har  lagt  mærke  til,  at  mange 
mener,  at  jeg  ikke  er  gammel  nok  til 
at  vide  eller  modtage  svar  om  noget 
vigtigt  som  religion;  men  jeg  har  et 
vidnesbyrd  om,  at  man  uanset  sin 
alder  helt  sikkert  vil  få  et  svar,  hvis 
man  har  et  oprigtigt  hjerte  og  beder,« 
siger  César 

SANGE  OG  SMIL 

César  har  aldrig  sunget  »Pioner- 
børn  sang  højt,  mens  de  gik  og  gik  og 
gik«  (»Pionerbøm,«  Børnenes  sangbog, 
nr.  137),  men  da  han  hørte  ordene, 


w 


sagde  han  med  et  smil:  »Det  er  min 
sang!  Jeg  går  meget.« 

Der  er  selvfølgelig  forskelle  på 
César  og  pionerbømene  i  gamle  dage. 
César  går  gennem  Guadalajaras  fyldte 
gader  og  ikke  på  de  åbne  prærier.  Og 
César  samler  ikke  brænde  til  bålet  om 
aftenen  eller  fodrer  dyrene  sidst  på 
dagen.  Men  han  er  også  pioner. 

En  dag  vil  hans  børn  og  børne- 
børn tale  om  deres  forfader  César 
Gaspar  og  om,  hvordan  han  elskede 
at  samle  sine  venner  og  give  dem  det 
vidunderlige   budskab   om   evan- 
geliet. Og  de  vil  tale  om,  at  selv 
om  han  for  det  meste  måtte 
gå,  når  han  skulle  et  sted 
hen,  så  sang  han  altid  en 
sang  -  selv  når  man  ikke 
kunne  høre  det.  Det  var 
ikke  en  sang  om  at  gå, 
men  om  hvor  lykkelig 
evangeliet  gør  ham,   og 
hvor  stærkt  hans  vidnes- 
byrd var.  Han  sang  måske 
godt  og  måske  ikke,   men 
det  var  den  sang,  som  han 
elskede  at  synge  -  og  at  dele.  D 


Når  far 
ikke  tror 


Navn  tilbageholdt 

ILLUSTRERET  AF  GREG  NEWBOLD 


Her  er  nogle  forslag  til  at  styrke  dit 
forhold  til  en  forælder,  der  ikke  er 
medlem  af  Kirken. 

Min  far  er  ikke  medlem  af  Kirken,  Eftersom 
min  mor,  mine  brødre  og  søstre  og  jeg  alle  er 
aktive  i  Kirken,  er  vi  sommetider  lidt  på 
kant  med  ham.  Der  var  engang,  hvor  min  far  og  jeg  tilsy- 
neladende ikke  kunne  være  sammen,  fordi  han  var 
uvenlig  over  for  min  tro,  og  jeg  var  vred  på  ham,  fordi 
han  var  uenig  med  mig. 

I  et  forsøg  på  at  glatte  ud  mellem  os  forsøgte  min  mor 
at  hjælpe  mig  med  at  se  tingene  gennem  min  fars  øjne. 
»Hvordan  vil  en  person  uden  evangeliet  se  på  denne 
situation?«  spurgte  hun  mig  blidt. 

Siden  da  har  jeg  tænkt  meget  over  det,  hun  sagde.  Jeg 
har  forsøgt  at  være  mere  tålmodig  og  tilgivende,  og  jeg 
forsøger  at  forbedre  mit  forhold  til  min  far. 

Her  er  noget,  som  jeg  har  erkendt  om  at  leve  sammen 
med  en  forælder,  der  ikke  er  medlem  af  Kirken: 

1.  Forstå,  at  det  er  svært  for  dine  forældre  at  forstå, 
hvorfor  du  vælger  at  følge  en  kirkes  lærdomme,  som  de 
måske  ikke  er  enige  i. 

2.  Respekt  er  nøglen  i  ethvert  forhold,  især  til  dine 
forældre.  Vis  altid  dine  forældre,  at  du  er  villig  til  at  lytte 
og  forsøge  at  se  tingene  fra  deres  synspunkt.  Husk  på,  at 
det  er  en  befaling  at  ære  sine  forældre. 

3.  Med  regel  nr.  to  i  tankerne  så  forsvar  det,  du 
tror  på.  Vær  ikke  uforskammet,  men  gør  en  bevidst 


indsats  for  at  hjælpe  dine  forældre  med 
at  forstå  det,  du  tror  på,  og  hvorfor  du 
tror  på  det.  Sørg  for,  at  dit  liv  svarer  til 
dine  holdninger. 

4.  Tilbring  tid  sammen  med  dine  forældre. 
Du  er  deres  barn,  og  de  elsker  dig.  At  få  det 
bedste  ud  af  den  tid,  du  tilbringer  sammen  med 
dem,  kan  mildne  følelserne  og  åbne  døre  til 
bedre  kommunikation. 

5.  Forstå,  at  der  er  mange,  som  elsker  dig  og 
forstår,  hvad  du  går  igennem.  Venner,  forældre, 
vejledere  og  biskopper  er  der  for  at  hjælpe.  Det 
letter  også  at  skrive  i  din  dagbog. 

6.  Gå  ikke  i  panik,  hvis  du  føler  dig  utryg 
ved  at  tale  med  andre  om  din  situation.  Du 
kan  altid  gå  til  din  himmelske  Fader.  Du  bør 
faktisk  altid  rådføre  dig  med  ham,  uanset 
hvem  du  ellers  taler  med. 

Det  har  hjulpet  mig  at  vide,  at 
min  himmelske  Fader  ikke   vil 
udsætte  mig  for  noget,  jeg  ikke 
kan  klare.  Det  har  også  hjulpet 
mig  at  vide,  at  min  jordiske  far 
elsker  mig,  selv  om  vi  måske 
ikke  altid  er  enige. 

Jeg  beder   stadig  om,   at 
min  far  vil  slutte  sig  til  Kirken,  men 
han  ved  nu,  at  jeg  elsker  og  respekterer 
ham,  uanset  hvad.  D 

JEG  HAR  ET  SPØRGSAAÅL 


Skabelsens  længde 

Nogle  personer  udlægger  skrifterne  til  at  sige,  at  skabelsen  skete 
på  seks  24-tinners  dage.  Leder  Abra ha nns  brug  af  »tidsperiode«  os 
il  at  forstå,  at  skabelsen  Ikke  var  begrænset  til  seks  24-timers  dage, 

som  vi  kender  dem? 

Svar  ved  Thomas  R.  Valletta 


Nogle  læsere  af  Bibelen  tror,  at  skabelsen  af 
jorden  tog  seks  24- timers  dage.  Andre  henviser 
til  Peters  udsagn  om,  »at  for  Herren  er  én  dag 
som  tusind  år«  {2  Pet  3:8)  som  bevis  på,  at  skabelsen  kan 
have  taget  6.000  år. 

Sidste  dages  hellige  har  yderligere  informationer,  der 
muliggør  et  tredje  synspunkt  -  at  hver  »dag«  i  skabelsen 
var  af  uspecificeret  varighed,  og  at  skabelsen  af  jorden 
foregik  i  en  periode  af  ukendt  længde.  Abraham  under- 
streger, at  dag  er  synonym  med  tid.  I  Abraham  4:8 
sammenfattes  fx  den  anden  skabelsesperiode  ved  at  sige, 
at  »det  var  den  anden  tidsperiode,  som  de  kaldte  nat  og 
dag.«  Denne  brug  er  i  overensstemmelse  med  gammelt 
hebraisk.  Det  hebraiske  ord  YOM  oversættes  ofte  med 
dag,  men  kan  også  betyde  »tid«  eller  »periode«.  Begrebet, 
der  i  Første  Mosebog  er  oversat  med  dag,  kan  med  andre 
ord  passende  læses  som  »periode.« 

Begrebet  dag  er  også  i  skriften  brugt  til  at  angive  en 
tidsperiode,  hvor  Guds  værk  skal  udføres.  Dag  i  denne 
betydning  står  normalt  i  modsætning  til  nat  eller  mørke, 
hvor  arbejdet  er  ophørt.  Frelseren  sagde  fx:  »De 
gerninger,  som  han,  der  har  sendt  mig,  vil  have  gjort,  må 
vi  gøre,  så  længe  det  er  dag.  Der  kommer  en  nat,  da  ingen 

kan  arbejde«  (Joh  9:4;  se  også  Joh  11:9-10).  Mormons 
Bog  indeholder  også  denne  fordums  anvendelse.  I  Alma 
34:32-33  advarer  Amulek,  »dette  livs  dag  er  den  dag, 
hvor  menneskene  skal  udføre  deres  arbejde. 

...  så  beder  jeg  jer  om  ikke  at  opsætte  jeres  omven- 
delsesdag  til  enden;  thi  dersom  vi  ikke  benytter  vor  tid  i 
dette  liv,  da  kommer  der  efter  denne  livets  dag,  som  er  os 
givet  til  at  berede  os  til  evigheden,  en  mørk  nat,  hvori 
intet  arbejde  kan  udrettes.« 

Disse  vers  antyder,  at  ordet  dag  bruges  til  at  beskrive 
perioder  af  varierende  længde.  Ældste  Bruce  R. 
McConkie  forklarede:  »Der  er  ikke  åbenbaret  noget 
bestemt  om,  at  hver  af  de  >seks  dage<  involveret  i 
skabelsen  var  af  samme  længde«  (Den  danske  Stjerne, 
september  1983,  s.  28). 

Beretningerne  om  skabelsen  blev  helt  klart  givet  til  os 
af  andre  grunde  end  at  fastslå  skabelsens  »hvordan«  og 
»hvor  længe«.  En  mere  givende  indfaldsvinkel  er  at  læse 
disse  beretninger  for  at  finde  ud  af,  hvad  de  fortæller  os 
om  Guds  gerning  og  herlighed.  D 

Svarene  har  til  hensigt  at  hjælpe  og  skabe  perspektiv,  men  er  ikke  en 
erklæring  om  Kirkens  lære. 

N   E  N 


I 


I 
I 

S 

i 

o 


i 


i 

o 


s 


< 

UJ 

13 

UJ 

o 

O 
UJ 

i 

CD 

z 

UJ 

o 

< 


m 


^\  Jir-, 


R^t:-^ 


V.« 


Beretningerne  om 
skabelsen  blev  helt 

klart  givet  til  os  af 
andre  grunde  end  at 

fastslå  skabeisens 


længe«.  En  mere 
givende  indfalds- 
vinkel er  at  læse 
disse  beretninger  for 
at  finde  ud  af,  hvad 
de  fortæller  os  om 
Guds  gerning  og 
herlighed. 

Nogle  har  fortolket 
2  NephI  2:21  som 
henvisende  til  dem, 
der  levede  før  synd- 
floden: »Og  efter 
Guds  vilje  blev 
menneskenes  dage 
forlænget,  for  at  de 
kunne  omvende  sig, 
medens  de  var 
i  kødet.« 


JEG  HAR  ET  SPØRGSMÅL 


Længden  af  de  gamle 
patriarkers  liv 

Metusalem  var  969  år,  da  han  døde  (se  1  Mos  5:27),  Noa  var  950 
(se  1  Mos  9:29),  og  Adam  var  930  (se  1  Mos  5:5).  Hvorfor  levede  disse  og  andre 

gamle  patriarker  før  syndfloden  så  længe? 


Svar  ved  Thomas  R.  Valletta 

Det  er  vigtigt  at  overveje  tre  punkter,  før  man 
forsøger  at  besvare  spørgsmålet.  For  det  første 
støtter  nutidig  åbenbaring  angivelsen  i  skriften 
om,  at  mange  patriarker  fra  Det  Gamle  Testamente 
levede  utroligt  længe  (se  Moses  8:1-13;  L&P  107:41-53). 
For  det  andet  anså  de  første  profeter  i  denne  uddeling 
disse  vers  i  skriften  som  bogstavelige  (se  Brigham  Young, 
i  Journal  of  Discourses,  12:37;  Wilford  Woodruff,  i 
Messages  ofthe  First  Presidency,  red.  James  R.  Clark,  6  bd., 
1965-1975,  3:253).  Og  for  det  tredje  betragtede  tidlige 


Præsident  Brigham  Young  tilskrev  ligeledes  patriar- 
kernes lange  liv  deres  lydighed  over  for  »livets  love.«  Han 
opfordrede  de  tidlige  hellige  til  at  ophøre  med  at  »spilde 
deres  liv  og  deres  medmenneskers  liv  samt  den  dyrebare 
tid,  som  Gud  har  givet  os  til  at  forbedre  vores  sind  og 
legeme  ...  således  at  den  menneskelige  families  lange  livs- 
længde må  begynde  at  vende  tilbage«  (i  ]oumal  of 
Discourses,  14:89).  En  passage  i  Mormons  Bog  støtter 
tanken  om,  at  Herren  »vil  forlænge«  de  retfærdiges  dage 
(Helaman7:24). 


historikere  disse  udsagn  helt  bogstaveligt.  Josefus,  en  Andre  har  foreslået,  at  jordens  klima  kan  være  blevet 


historiker  fra  det  første  århundrede,  siger  fx:  »Lad  ingen 
tro,  ved  sammenligning  af  de  gamle  patriarkers  liv  med 
vores  liv  og  med  de  få  år,  som  vi  nu  lever,  at  det,  vi  har 
sagt  om  dem,  er  forkert,  eller  gøre  den  kortvarige  livs- 
længde i  vor  tid  til  et  argument  for,  at  så  opnåede  de 
heller  ikke  så  langt  et  liv«  {Antiquities  of  the  ]ews,  1.  bog, 
3.  kap.,  afsnit  9). 

Spørgsmålet  er  ikke  fuldstændig  forklaret  i  skrifterne, 
men  flere  mulige  svar  er  underforstået.  Nogle  har 
fortolket  2  Nephi  2:21  som  henvisende  til  dem,  der 
levede  før  syndfloden:  »Og  efter  Guds  vilje  blev  menne- 
skenes dage  forlænget,  for  at  de  kunne  omvende  sig, 
medens  de  var  i  kødet.«  Andre  har  foreslået,  at  det  var 
retfærdighed,  som  forlængede  deres  livs  længde.  Josefus 
hævdede,  at  »Gud  gav  (de  gamle)  længere  levetid  på 
grund  af  deres  fortjenester,  og  deres  gode  udnyttelse  af  et 
langt  liv  til  astronomiske  og  geometriske  opdagelser,  hvor 
det  ikke  havde  været  muligt  at  forudsige  (stjernernes 
gang) ,  medmindre  de  levede  i  600  år«  {Antiquities  of  the 
Jews,  1.  bog,  3.  kap.,  afsnit  9). 


ændret  radikalt  på  syndflodens  tid,  og  at  dette  er  årsagen  til 
faldet  i  livslængde  umiddelbart  derefter  (se  Moses  8:17). 

Blandt  andre  mulige  årsager  til  de  gamle  patriarkers 
lange  livsforløb  kan  være  Herrens  behov  for  at  etablere 
sandheden  gennem  sin  lov  om  vidner.  I  Lectures  on  Faith 
læser  vi:  »Det  er  let  at  se,  ikke  alene  hvordan  kundskaben 
om  Gud  kom  ind  i  verden,  men  også  hvorledes  den  blev 
bevaret;  at  fra  den  tid,  hvor  den  først  blev  meddelt,  blev 
den  bevaret  i  retfærdige  mænds  hjerte,  som  ikke  alene 
underviste  deres  egne  efterkommere,  men  også  verden 
derom;  så  at  der  ikke  var  behov  for  ny  åbenbaring  til 
mennesket,  fra  Adams  skabelse  til  Noa,  for  at  give  menne- 
sket den  første  idé  eller  begreb  om  eksistensen  af  ...  den 
sande  og  levende  Gud«  (Joseph  Smith,  red.,  1985,  s.  20). 

Alle  disse  faktorer  er  mulige  forklaringer.  De 
udelukker  ikke  hinanden,  og  udelukker  heller  ikke  andre 
muligheder.  D 

Svarene  har  til  hensigt  at  hjælpe  og  skabe  perspektiv,  men  er  ikke  en 
erklæring  om  Kirkens  lære. 

JEG  HAR  ET  SPØRGSAAÅL 

Babelstårnet 

Ifølge  beretningen  i  Første  Mosebog  repræsenterer  begivenhederne  onnkring 

bygningen  af  Babelstårnet  et  afgørende  tidspunkt  i  historien.  Er  der  yderligere 

baggrundsinformation  og  nnulige  perspektiver,  sonn  kan  hjælpe  os  nned  bedre  at 

forstå  betydningen  af  disse  begivenheder? 

Svar  ved  Lee  Donaldson,  V.  Dan  Rogers 
og  David  Rolph  Seely 


Første  Mosebog  kapitel  10  beskriver  spredningen 
af  Noas  sønner  og  deres  efterkommere  efter 
syndfloden.  Vers  9  og  10  fortæller  os,  at  Nimrod 
grundlagde  kongeriget  Babylon  eller  blot  Babylon,  som 
det  senere  blev  kaldt,  i  landet  Sinear.  Kapitel  11 
begynder  således:  »Hele  jorden  havde  samme  sprog  og 
samme  tungemål  .  .  . 

Så  sagde  de:  >Lad  os  bygge  en  by  med  et  tårn,  som  når 
op  til  himlen,  og  skabe  os  et  navn,  for  at  vi  ikke  skal  blive 
spredt  ud  over  hele  jorden<«  (vers  1,  4). 

Herren  kom  ned  for  at  se  den  by.  Han  besluttede  at 
forvirre  deres  sprog  og  sprede  indbyggerne  (se  vers  5-9). 

Tidlig  jødisk  og  kristen  tradition  siger,  at  Nimrod 
byggede  Babelstårnet,  omtalt  som  et  hedensk  tempel,  i  et 
forsøg  på  at  kontakte  himlen.  Blandt  jøderne  har 
Nimrods  navn  altid  været  et  »symbol  på  oprør  mod  Gud 
og  på  tilranet  myndighed«.  Nimrod  »etablerede  et  falsk 
præstedømme  og  et  falsk  kongestyre  på  jorden  som  efter- 
ligning af  Guds  herredømme  og  >fik  alle  mennesker  til  at 
synde<«  (Hugh  Nibley,  Lehi  in  the  Desert  and  the  World  of 
the  Jaredites,  bind  5  i  The  Collected  Works  of  Hugh  Nibley, 
1980,  s.  156). 


Josefus,  en  gammel  jødisk  historiker,  kommer  med 
yderligere  indsigt.  Han  bemærker,  at  Nimrod  havde 
forsøgt  at  få  magt  over  folket.  Nimrod  mente  sikkert,  at 
dette  falske  tempel  ville  øge  hans  kontrol  (se  Antiquities 
ofthejews,  1.  bog,  4.  kap.,  afsnit  2). 

Bygningen  af  tårnet  blev  iværksat,  da  folket  opdagede 
en  vigtig  ny  teknologi  -  teglsten.  Almindelige  mursten  af 
mudder,  tørret  i  solen,  kunne  kun  bruges  op  til  en 
begrænset  højde,  ellers  ville  de  smuldre  under  presset. 
Men  mursten  brændt  i  en  ovn  kunne  stables  ret  højt; 
tempeltårnene  i  Babylon  var  91  m  høje.  I  Bibelen  nævnes 
teglsten  kun  i  forbindelse  med  dette  tårn,  faraos 
bygninger  og  afgudsal  tre  (se  1  Mos  11:3;  2  Mos  1:14;  5:7, 
14,  16;  Es  65:3)  Denne  brug  antyder  menneskenes 
oprørsfølelse  over  for  Herren  i  samfundet,  som  var 
kommet  siden  syndfloden. 

Beretningen  i  Første  Mosebog  giver  yderligere  indsigt 
omkring  betydningen  af  at  bygge  tårnet.  For  det  første 
var  motivet  til  at  bygge  dette  tempel  at  skabe  sig  et  navn 
(se  1  Mos  11:4).  Nimrod  foreslog  med  andre  ord,  at  de 
byggede  et  tempel  for  at  modtage  Guds  navn  uden  at 
indgå  evige  pagter.  For  det  andet  ønskede  de  at  bygge 

Historien  om 

Babelstårnet  må 

læses  i  sammenhæng 

med  de  andre 

begivenheder  i 

Første  Mosebog: 

Faldet,  fremkomsten 

af  hemmelige 

forbund  i  verden, 

som  begyndte  med 

Kains  mord  på  Abel; 

optagelsen  til  himlen 

af  Enoks  by;  synd- 
floden samt  Herrens 
oprettelse  af  sin  pagt 
med  Abraham. 
Bygningen  af 
Babelstårnet  var 
begivenheden,  som 

markerede  over- 
gangen mellem  Noas 

uddeling  og 
Abrahams  uddeling. 


dette  tårn/tempel,  så  de  ikke  ville  blive  spredt  (1  Mos 
11:4).  Sidste  dages  hellig  åbenbaring  knytter  beseglings- 
magten  til  at  forhindre  jorden  i  at  blive  lagt  øde  ved  det 
andet  komme  (se  L&P  2:3).  En  betydning  af  ordene  »lagt 
øde«  (wasted)  på  Joseph  Smiths  tid  var  »ødelagt  ved 
spredning«  (Wehster's  Dictionary,  1828).  Endelig  betød 
ordet  Babel  på  hebraisk  »forvirring«,  men  på  babylonsk 
var  betydningen  »Guds  port«.  Nimrod  og  hans  folk 
byggede  deres  eget  tempel,  deres  port  til  himlen,  uden 
guddommelig  godkendelse  eller  præstedømmenøgler. 

Babyionerne,  et  frafaldent  folk,  havde  nogen  for- 
ståelse af  tempelordinanserne  og  templets  formål,  så  de 
opførte  en  bygning,  der  for  dem  symboliserede  deres 
forbindelse  til  Gud.  Og  de  brugte  deres  egne  udtænkte 
ceremonier  til  at  efterligne  den  sande  tilbedelse  i  templet 
i  et  forsøg  på  at  duplikere  forberedelsesprocessen  til  livet 
efter  døden. 

Endvidere  er  ordet  Babel  på  hebraisk  det  samme  ord, 
der  andre  steder  i  Det  Gamle  Testamente  er  oversat  med 
»Babylon.«  Folket  i  denne  historie  byggede  altså  i  bibelsk 
forstand  Babylon  -  en  by,  der  er  kommet  til  at  repræsen- 
tere verden  eller  verdslighed  (se  L&P  1:16). 

Historien  om  Babelstårnet  må  læses  i  sammenhæng 
med  hele  Første  Mosebog.  Efter  faldet  blev  Adams  efter- 
kommere undervist  i  evangeliet.  Nogle  accepterede 
evangeliets  lærdomme,  men  mange  afviste  dem. 
Hemmelige  forbund,  hvoraf  Kains  var  den  første,  bragte 
frafaldet  til  verden.  Samtidig  samlede  Enok  de  retfærdige 
til  Zion,  og  de  blev  optaget  til  himlen.  Derpå  sendte 
Herren  en  syndflod,  som  ødelagde  de  uomvendte. 
Derefter  blev  der  indgået  en  pagt  med  Noa  og  hans  efter- 
kommere om  at  genetablere  lærdommen  om  frelses- 
planen på  jorden  (se  1  Mos  9:11;  JSO,  1  Mos  9:17). 

Enoks  by  var  blevet  optaget  til  himlen  (se  1  Mos  5:23- 
24;  Moses  7:21,  69)  før  syndfloden,  men  på  Abrahams  tid 
(omkring  samme  tid  som  Babelstårnet)  skabte 
Melkisedek  også  et  samfund,  der  førte  til  et  Zion-folk, 


som  søgte  at  slutte  sig  til  Enoks  by  og  opnå  det 
himmelske  (se  JSO,  1  Mos  14:33-34).  I  betragtning  af 
katastrofen  med  syndfloden  (se  1  Mos  6-8)  kan  trangen 
til  at  bygge  et  tårn  til  himlen  af  vandtætte  materialer 
også  have  været  et  forsøg  på  at  overleve  en  syndflod,  hvis 
Gud  igen  skulle  forsøge  at  tilintetgøre  jordens  indbyg- 
gere. Deres  tempel/tårn  var  således  sikkert  bygget  med 
mange  formål,  hvilket  gjorde  tårnet  mere  meningsfyldt  i 
deres  øjne.  Deres  forsøg  på  at  undgå  Guds  dom  var  imid- 
lertid baseret  på  deres  menneskelige  opfindsomhed 
snarere  end  på  omvendelse.  Herren  reaktion  var  at  gøre 
disse  mennesker  ydmyge. 

Bygningen  af  Babelstårnet  var  begivenheden,  som 
markerede  overgangen  mellem  Noas  uddeling  og 
Abrahams  uddeling.  Umiddelbart  efter  spredningen  greb 
Herren  ind  ved  at  oprette  sin  pagt  med  Abraham  og  føre 
ham  til  det  forjættede  land  (se  1  Mos  12).  Herren  opret- 
tede Abrahams  pagt  som  grundlaget  at  opbygge  Zion  på, 
og  den  pagt  er  baseret  på  vores  anerkendelse  og  afhæn- 
gighed af  forsoningens  rensende  blod. 

Fortællingen,  der  begynder  i  Første  Mosebog,  slutter  i 
Anden  Kongebog  25.  Abrahams  efterkommere,  Israels 
børn,  befinder  sig  -  fordi  de  har  brudt  pagten  -  igen  i 
Babylon,  hvor  beretningen  begyndte.  Deres  brud  på  pagten 
førte  til  deres  eksil  i  Babylon  langt  fra  Jerusalem  (Zion). 
Alligevel  havde  Herren  magt  og  nåde  til  at  bringe  dem 
tilbage,  gennem  deres  omvendelse  og  hans  fornyelse  af 
pagten.  Senere  blev  Israel  i  Babylon  frigivet  af  Kyros  og 
senere  af  Dareios.  Zerubbabel,  og  senere  Ezra  og  Nehemias, 
ledte  folket,  og  nogle  vendte  tilbage  og  fornyede  pagten. 

I  de  sidste  dage  har  Herren  atter  kaldet  os  ud  af 
verden.  Vi  er  blevet  instrueret  i  at  gå  »ud  fra  ...  Babylon, 
ja,  ud  af  ugudelighedens  midte,  som  er  det  åndelige 
mørke«  (L&P  133:14)  for  at  opbygge  Zion.  D 

Svarene  har  til  hensigt  at  hjælpe  og  skabe  perspektiv,  men  er  ikke  en 
erklæring  om  Kirkens  lærdomme. 

Adam  og  £vo  i  Edens  Have,  af  Stanley  Galli 

»Og  Adam  gav  sin  hustru  navnet  Eva,  fordi  nun  vor  moder  til  alle  levende  ...  Til  Adam  og  også  til  hans  hustru  lavede  jeg. 

Gud  Herren,  skindkjortler  og  klædte  dem  dermed«  (Moses  4:26-27). 

Som  sindbillede  på  Faderens  offer  af  sin  Enbårne  Søn 
byggede  Abraham  lydigt  et  alter  og  forberedte  sig  til  at 
ofre  sin  søn  Isak.  Men  en  engel  standsede  ham:  »Læg 
ikke  din  hånd  på  drengen  ...  Nu  ved  jeg,  at  du  ftygter  Gud  og 
end  ikke  vil  nægte  mig  din  eneste  søn«  (1  Mos  22:9-12). 

Præsident  Gordon  B.  Hinckley  har  vidnet:  »Gennem  (Kristi) 
sonoffer,  ofiingen  af  sit  liv  på  den  høj,  der  kaldes  Hovedskallen, 
sonede  han  for  menneskehedens  synder  og  lettede  os  for  syndens 
byrde,  hvis  vi  vil  forsage  det  onde  og  følge  ham«  (se  »Faderen, 
Sørmen  og  Helligånden,«  s.  2). 

